‘Mat Kilau’ muncul pukau 500 pesilat
Oleh DIYANATUL ATIQAH ZAKARYA

26 Julai 2022, 11:33 pm
MELAKA – Suasana di Majlis Pembukaan Kejuaraan Pencak Silat Dunia Ke-19 di Pusat Dagangan Antarabangsa Melaka (MITC) di sini bertukar gempita apabila ‘Mat Kilau’ muncul di bawah gelanggang pembukaan.
Datuk Adi Putra yang memegang watak pahlawan itu dalam filem Mat Kilau: Kebangkitan Pahlawan memberi kejutan kepada lebih 500 pesilat dari 40 negara dengan babak monolog perjuangan.
Dia yang memakai songkok dan kain rida muncul kira-kira tiga minit memberikan kata-kata semangat kepahlawanan Melayu sebelum mengakhirinya dengan laungan takbir.
“Hamba rela untuk mempertahankan hak daripada tanah air hamba dijajah.
“Maka ingatlah kekuatan orang Melayu bukan terletak pada senjatanya, ia terletak kepada kebijaksanaan dan taqwanya kepada Allah SWT,” laungnya.
Terdahulu, upacara perasmian itu telah disempurnakan oleh Yang Dipertua Negeri Melaka, Tun Mohd. Ali Mohd. Rustam.

Turut hadir adalah Ketua Menteri Melaka, Datuk Seri Sulaiman Md. Ali; Ketua Presiden Persekutuan Pencak Silat Antarabangsa (Persilat) Datuk Seri Probowo Subianto dan Presiden Persekutuan Silat Kebangsaan Malaysia (Pesaka) Datuk Megat Zulkarnain Omardin.
Antara negara yang menyertai kejohanan dunia itu bagi merebut 32 acara dipertandingkan ialah India, Pakistan, Kazakhstan, Uzbekistan, Mesir dan Amerika Syarikat. – KOSMO! ONLINE


Liga Premier : TFC II ditewaskan PDRM
Oleh TENGKU DANISH BAHRI TENGKU YUSOFF

26 Julai 2022, 11:18 pm
KUALA TERENGGANU – Terengganu FC II (TFC II) gagal memanfaatkan kelebihan tempat sendiri apabila tumpas 0-2 di tangan PDRM FC dalam aksi Liga Premier di Stadium Sultan Ismail Nasiruddin Shah, di sini sebentar tadi.
Babak pertama berlangsung seimbang dengan PDRM FC terlebih dahulu memiliki peluang menerusi Fadi Mahmoud Saleh pada minit ke-17 sebelum tandukan Wan Mohd. Fazli Wan Ghazali (m-29) hampir menceriakan kem tuan rumah.
Corak lebih tersusun ditunjukkan skuad The Cops selepas rehat untuk mendahului hasil tolakan pemain import, Milos Lacny berpunca sepakan sudut G. Durrkeswaran pada minit ke-48.
Enam minit kemudian Locny nyaris menjaringkan gol kedua peribadi namun penyerang kelahiran Slovakia itu mensia-siakan hantaran lintang Amirul Wa’ie Ya’acob.
TFC II cuba bangkit mengikat kedudukan malangnya percubaan Nur Azfar Fikri Azhar (m-63) disusuli voli Wan Mohd. Fazli (m-70) dari dalam kotak penalti dinafikan penjaga gol lawan.
Penjaring terbanyak, Martin Ademac menjaringkan gol kelapan musim ini selepas rembatan leretnya melengkapkan kemenangan 2-0 buat PDRM FC pada minit ke-89.

Kekalahan itu menyaksikan TFC II jatuh ke tangga ketiga liga mengumpul 23 mata manakala PDRM melonjak ke kedudukan kelima dengan 18 mata. – KOSMO! ONLINE


Ah long baling ikan pekasam untuk minta hutang
Oleh KOSMO!

26 Julai 2022, 9:30 pm
BANGKOK – Seorang ibu tunggal di Thailand mendakwa kediamannya dipecah masuk oleh orang suruhan ah long yang bertindak melempar dan melumur ikan pekasam ke seluruh peralatan rumahnya sebagai cara untuk memaksa dia membayar wang pinjaman.
Peeyanapa Khondee, 45, membuat laporan di balai polis Bueng Sam Phan, Ahad lalu mengenai kejadian tersebut, lapor akhbar Daily Star.
Menurutnya, rumahnya dipenuhi dengan ‘pla ra’, atau ikan pekasam sehingga menghasilkan bau busuk yang amat kuat.
Pla ra diperbuat daripada ikan yang diperam selama berbulan-bulan dan dicampur  garam serta  beras.
Peeyanapa berkata, keadaan itu memaksanya membawa keluar katil dan peralatan elektrik disebabkan bau yang meloyakan.
Menurut jiran-jiran, ketika kejadian, sebuah kenderaan Mitsubishi berwarna hitam diletakkan di hadapan rumah Peeyanapa ketika dia tiada di rumah.

Seorang lelaki  dilihat memasuki rumah tersebut sambil membawa beg plastik dan kemudian berlalu dari situ sambil memandu kenderaannya.
Ibu kepada tiga anak itu mengakui dia dan ahli keluarganya terpaksa tinggal di rumah rakannya selama lebih setengah minggu berikutan ancaman daripada kumpulan ah long tersebut.
Peeyanapa yang bekerja di sebuah pasar sebagai penjual ikan masin berkata, dia ada meminjam wang berjumlah 4,000 baht (RM486.24) dengan bayaran balik sebanyak 200 baht (RM24.31) sehari pada kadar faedah 20 peratus sebulan. – Agensi


Jepun sahkan kes cacar monyet pertama
Oleh KOSMO!

26 Julai 2022, 10:30 pm
TOKYO – Jepun merekodkan kes pertama jangkitan virus cacar monyet yang disahkan di ibu negaranya, Tokyo, lapor Badan Penyiaran Jepun (NHK) semalam.
Kementerian kesihatan memaklumkan bahawa seorang penduduk Tokyo berusia dalam lingkungan 30-an dengan sejarah perjalanan ke luar negara baru-baru ini, diuji positif semalam.
Pegawainya berkata, lelaki itu melawat sebuah fasiliti penjagaan kesihatan sehari sebelum mengalami ruam, demam panas, sakit kepala dan keletihan. Gejala itu bermula pada dan selepas 15 Julai lalu.
Lelaki itu telah dimasukkan ke sebuah hospital di Tokyo dan berada dalam keadaan stabil. Kementerian itu tidak mendedahkan kewarganegaraan pesakit berkenaan.
Menurutnya, pesakit mengembara ke Eropah pada akhir Jun lalu dan kembali ke Jepun pada pertengahan Julai ini. Dia dilaporkan bersentuhan dengan orang yang dijangkiti virus itu semasa berada di Eropah.
Kementerian kesihatan sedang berusaha untuk menentukan punca jangkitan dan menjejaki individu lain yang menjadi kontak rapat lelaki tersebut.

Gabenor Tokyo, Koike Yuriko turut mengesahkan kes itu dalam satu sidang akhbar semalam.
Menurut Koike, pihak berkuasa kesihatan di Tokyo diselaraskan dengan baik untuk melaporkan jangkitan cacar monyet dengan segera.
Beliau meminta penduduk supaya tidak terlalu bimbang dengan virus itu, selain menyeru orang ramai untuk membasmi kuman pada tangan mereka dan berjumpa doktor jika mengesyaki dijangkiti. – Agensi


Suami ceraikan isteri bukan doktor selepas 3 hari berkahwin
Oleh KOSMO!

26 Julai 2022, 7:30 pm
JAKARTA – Kisah seorang wanita di Indonesia menjadi tular baru-baru ini kerana dia dikatakan bercerai dengan suaminya selepas tiga hari berkahwin hanya kerana tidak bekerja sebagai doktor, lapor laman berita Detik.
Berdasarkan hantaran di laman TikTok, seorang wanita bernama Indah menceritakan  kisah tersebut yang berlaku kepada sepupunya.
Menurut Indah, sepupunya akhirnya disahkan bercerai selepas setahun menyelesaikan proses perpisahan di mahkamah bersama bekas suaminya.
“Tiga hari selepas berkahwin, dia ditinggalkan tanpa sepatah kata pun. Sehingga ke hari ini, sudah setahun mereka berpisah.
“Semua itu berlaku hanya kerana bekas ibu mentuanya mahukan menantu yang bergelar doktor,” kata Indah.
Tambahnya, dia bagaimanapun bersyukur kerana sepupunya itu merupakan seorang wanita yang tabah dan berdikari.

“Alhamdulillah, sepupu saya seorang wanita hebat, tabah, berdikari dan mampu mencari wang belanja sendiri,” katanya.
Indah sebelum itu berkongsi  klip video wanita tersebut yang kelihatan gembira ketika mendapat dokumen perceraian yang sah dari mahkamah.
Hantaran tersebut menjadi tular dengan pelbagai persoalan dibangkitkan oleh netizen.
“Kenapa dahulu bekas ibu mentuanya beri kebenaran untuk berkahwin jika sudah tahu mahukan menantu seorang doktor?” soal seorang netizen.
“Kalau sudah tahu bukan doktor dahulu, mengapa masih diteruskan pernikahan?” ujar seorang lagi pengguna media sosial. – Agensi


Ibu bapa perlu pantau bahan tontonan anak
Oleh KOSMO!

26 Julai 2022, 9:29 pm
PETALING JAYA – Bagi ibu bapa dan penjaga, anda seharusnya memantau sebarang kandungan bahan tontonan anak jagaan anda.
Melalui satu perkongsian daripada pemilik akaun Karina Vailes di Facebook menjelaskan satu filem animasi baharu berjudul Jurassic Park: Camp Cretaceous.
Jelasnya, ketika bersama dua anak lelaki, dia terkejut dengan pengisian filem animasi tersebut  memaparkan babak yang tidak seharusnya ada terutamanya bahan tontonan anak.
“Saya terkejut apabila salah satu watak wanita animasi itu, Yaz mula mengakui perasaannya terhadap seorang gadis lain, Sammy.
“Kenapa saluran televisyen terbabit tidak menukar filem animasi itu kepada bahagian kandungan matang. Saya kecewa dengan semua rancangan moden yang mendorong idea homoseksual kepada kanak-kanak,” jelasnya.
Tambahnya lagi, fikiran anak-anak masih terbentuk dan tidak memerlukan rancangan seperti itu untuk memberitahu keadaan dunia ketika ini.

Katanya, menonton rancangan di saluran tersebut adalah untuk dihiburkan bukan untuk diserang dengan idea atau agenda politik yang tidak sepatutnya.
“Rupa-rupanya filem animasi itu berkisar tentang hubungan cinta lesbian dan saya dimaklumkan bahawa mereka menjadi ‘agak fizikal’ dalam salah satu episod.
“Saya kini telah menyekat rancangan itu daripada profil kanak-kanak. Tetapi, saya masih ada benda yang ingin dipersoalkan, siapa yang mengaut keuntungan daripada ini? Dan berapa banyak?” soalnya. – KOSMO! ONLINE.


Akibat degil, motosikal tersekat lalu jalan baru diturap
Oleh KOSMO!

26 Julai 2022, 9:00 pm
JAKARTA –  Sebuah klip video tular di media sosial Indonesia memaparkan sebuah motosikal milik seorang lelaki tersekat setelah dia nekad melalui jalan yang baru sahaja diturap, lapor laman berita Suara.com.
Video berkenaan dimuat naik dalam akaun Instagram @memomedsos.
Kejadian itu kelihatan berlaku di sebuah kampung pada waktu tengah hari.
Ia memaparkan seorang lelaki sedang duduk di atas motosikalnya yang terkandas akibat melalui jalan yang baru sahaja diturap.
Seorang pekerja pembinaan kemudian datang menghampiri lelaki tersebut lalu membantunya untuk mengalihkan motosikal tersebut.
Motosikal itu ditarik ke arah belakang mengikut laluan jalan yang dilaluinya.

Video tersebut mendapat perhatian netizen di ruangan komen.
“Jangan bantu. Biar sahaja simen itu mengeras pada motosikalnya,” kata seorang netizen.
“Patutnya tidak perlu dibantu, biasa sahaja dia tarik/tolak sendiri. Menyusahkan orang betul,” komen netizen lain. – Agensi


Malaysia sambar emas pertama AUG 2022
Oleh MUHAMMAD ZUHAILY BADLISHAH

26 Julai 2022, 8:34 pm
UBON RATCHATHANI – Kontinjen negara meraih emas pertama pada temasya Sukan Universiti ASEAN (AUG) 2022 di Ubon Ratchathani, Thailand hari ini menerusi perenang negara, Low Zheng Yong dalam acara 400 meter (m) gaya bebas lelaki.
Zheng Yong cemerlang mengungguli aksi final yang berlangsung di Kampus Ban Yang Noi dengan catatan masa tiga minit 59.57 saat (s), menewaskan perenang Indonesia, Nicholas Karel Subagyo di tempat kedua (4:01.85s).
Seorang lagi perenang negara, Welson Sim turut menggembirakan kem negara dengan kejayaan pingat gangsa dalam acara itu menerusi catatan masa (4:07.29s).
Kejayaan itu menyaksikan kem renang negara berjaya mempertahankan pingat emas bagi acara tersebut sewaktu edisi 2018 di Nay Pyi Daw, Myanmar yang ketika itu dimenangi oleh Welson menerusi rekod kejohanan 3:55.02s.
Sementara itu, hasrat perenang wanita, Goh Chia Tong untuk menghadiahkan pingat emas kedua negara tidak kesampaian apabila meraih tempat kedua acara 400m gaya bebas wanita dengan masa 4:28.51s.
Atlet negara itu tewas kepada pemenang pingat emas dari Singapura, Zi Yi Chan yang mencatat masa 4:27.58s, manakala tempat ketiga menjadi milik perenang Indonesia, Prada Hanan Farmadini (4:28.68s).

Turut meraih pingat perak daripada acara renang hari ini ialah Ng Tze Xiang dalam acara 50m kuak kupu-kupu lelaki selepas mencatat masa 24.82s. – KOSMO! ONLINE


Polis Selangor serah kertas siasatan rogol babit penceramah kepada TPR
Oleh MOHD YUNUS YAKKUB

26 Julai 2022, 8:19 pm
SHAH ALAM – Kertas siasatan membabitkan seorang penceramah bebas bergelar ustaz yang disyaki merogol seorang remaja perempuan bawah umur telah dihantar ke pejabat Timbalan Pendakwa Raya untuk tindakan selanjutnya.
Timbalan Ketua Polis Selangor, Datuk S. Sasikala Devi berkata, kertas siasatan itu dirujuk untuk penelitian sebelum menunggu arahan lanjut daripada pihak pendakwaan.
“Kertas siasatan telah diserahkan kepada Timbalan Pendakwa Raya untuk semakan dan kita tunggu arahan seterusnya,” katanya ketika dihubungi Kosmo! hari ini.
Beliau turut memaklumkan hasil siasatan sebelum ini mendapati bapa mangsa tidak mengenali suspek tersebut yang berusia 30-an.
Ujarnya, ada pertemuan antara suspek dan mangsa selepas mereka berkenalan menerusi media sosial.
“Kalau tiada pertemuan, tiadalah jenayah. Laporan dibuat mangsa dan kita telah jalankan siasatan berdasarkan keterangan diberikan mangsa,” katanya.

Kes disiasat mengikut Seksyen 376 Kanun Keseksaan dan Seksyen 14 (a) Akta Kesalahan Seksual Terhadap Kanak-Kanak 2017.
Kosmo! sebelum ini melaporkan penceramah bebas bergelar ustaz yang disyaki merogol remaja perempuan berusia 14 tahun dipercayai berkenalan dengan mangsa menerusi media sosial.
Hubungan bermula Mei tahun lalu dikatakan dengan pertanyaan mengenai permasalahan hukum agama susulan lelaki berusia 30-an itu ada membuat syarahan secara bersemuka dan menerusi media sosial termasuk saluran YouTube.
Suspek sebelum ini direman selama lima hari susulan dua laporan polis di Selangor dan kini direman Polis Kuala Lumpur ekoran satu laporan yang sama berkaitan kes rogol. – KOSMO! ONLINE


Wanita tanda tempat duduk anak di dalam kelas guna pita pelekat
Oleh KOSMO!

26 Julai 2022, 8:00 pm
JAKARTA – Sebuah klip video tular di media sosial Indonesia memaparkan tindakan seorang wanita yang datang ke sekolah anaknya untuk menanda tempat duduk di barisan hadapan kelas, lapor laman berita Suara.com.
Video itu dimuat naik dalam akaun Instagram @dunia_kaumhawa.
Rakaman memaparkan wanita berkenaan membawa pita pelekat dan beg milik anaknya untuk diletakkan di atas sebuah meja.
Dia menanda tempat duduk itu dengan meletakkan beg dan menampal pita pelekat di seluruh meja dan kerusi supaya tiada pelajar lain mengambilnya.
Kerusi itu pula dilekatkan pada meja supaya tidak boleh dipisahkan.
Kedua-duanya diletakkan di barisan hadapan kelas supaya anaknya boleh menerima pelajaran dengan baik jika duduk di hadapan dan dekat dengan guru.

Video berkenaan mendapat perhatian netizen di ruangan komen.
“Apabila cikgu datang, tempat duduk akan ditetapkan semula,” kata seorang netizen.
“Percayalah anak kamu nanti kalau sudah besar akan pilih meja belakang,” komen netizen lain. – Agensi


Lelaki dikecam tampar kucing
Oleh KOSMO!

26 Julai 2022, 7:19 pm
PETALING JAYA – Seorang lelaki dikecam pengguna media sosial ekoran tindakannya menampar seekor kucing yang disifatkan tidak berperikemanusiaan.
Perbuatan lelaki itu dirakam menerusi televisyen litar tertutup (CCTV) dan rakaman tersebut dimuat naik oleh Persatuan Haiwan Malaysia pada laman sosialnya.
Berdasarkan rakaman video, kucing tersebut memanjat dan melalui tembok sebuah rumah dan secara tiba-tiba lelaki itu menampar haiwan itu hingga jatuh ke lantai.
Persatuan Haiwan Malaysia memaklumkan pada hantaran Facebook, kejadian itu dipercayai berlaku di Kulim, Kedah.
“Pemilik CCTV yang melihat rakaman miliknya ini dirayu mengenalpasti wajah pelaku dan seterusnya mengemukakan laporan rasmi jenayah haiwan kepada Jabatan Perkhidmatan Veterinar dengan segera.
“Laporkan kes jenayah haiwan domestik di laman web awa.dvs.gov.my dan kes jenayah haiwan liar di Hotline 1800-88-5151,” katanya. – KOSMO! ONLINE


Lelaki ‘Tangan Tukul’ pecah 148 biji kelapa dalam masa satu minit
Oleh KOSMO!

26 Julai 2022, 8:30 pm
MILAN, ITALI – Seorang ahli seni mempertahankan diri dari Jerman menerima pengiktirafan Guinness World Records buat kali keenam apabila berjaya memecahkan 148 biji kelapa dalam masa satu minit menggunakan dua tangan secara bersilih ganti.
Menurut agensi berita United Press International, Muhamed Kahrimanovic sebelum ini memecahkan rekod sama dengan menggunakan satu tangan sebanyak lima kali.
Rekod terbaharu itu dilakukan di set penggambaran siri televisyen Itali, Lo Show Dei Record.
Guinness World Records berkata, peserta dibenarkan menggunakan dua tangan secara bersilih ganti bagi mencipta rekod tersebut.
Namun, setiap biji kelapa perlu pecah dengan sekali hentakan menggunakan satu tangan sahaja.
Muhamed Kahrimanovic diberi gelaran ‘Tangan Tukul’ disebabkan beberapa rekod dunia yang berjaya ditempa menggunakan tangannya sebelum ini. – Agensi


Tandas dalam bilik tidur boleh undang jin, syaitan
Oleh KOSMO!

26 Julai 2022, 8:25 pm
PETALING JAYA – Kebanyakan rumah moden ketika ini mempunyai tandas dalam bilik terutamanya bilik tidur utama atau ‘master bedroom’.
Namun, tahukah kita sebenarnya bilik tidur yang mempunyai tandas di dalamnya adalah tidak ‘elok’ serta dikatakan tidak mematuhi syariah.
Memetik perkongsian di laman Facebook Malaysia Viral, seorang individu memaklumkan tandas yang dibina di dalam bilik air boleh mengundang pelbagai ‘makhluk’ masuk ke bilik tidur kerana ia adalah tempat tinggal jin dan syaitan.
“Bayangkan rumah sekarang banyak tandas bersatu dengan bilik tidur, apabila pintu tandas terbuka, maka jin dan syaitan boleh terus masuk ke dalam bilik tidur kita.
“Buka pintu tandas terus mengadap katil beradu. Mana tidaknya selalu suami isteri bergaduh di dalam bilik tidur sendiri,”kata laman individu tersebut.
Bagaimanapun, katanya, ada cara untuk menghalang ‘makhluk’ berkenaan daripada memasuki bilik tidur rumah kita.

Jelasnya, Rasullullah SAW ada memberitahu kita bahawa jin tidak boleh membuka pintu-pintu yang ditutup dengan menyebut nama Allah.
“Maka jika benar tandas ada dalam bilik tidur dan di dalam rumahmu, sentiasalah tutup pintu dengan menyebut nama Allah SWT.
“Orang tua kita dahulu sudah lebih tahu, sebab itu rumah orang dulu-dulu tandas diasingkan dari rumah ibu. Rumahtangga mereka pun aman damai selalu, masuk Maghrib saja semua tutup tingkap dan pintu,”ujarnya. – KOSMO! ONLINE


IPK Kuala Lumpur persiap anggota hadapi banjir kilat
Oleh MOHD. HUSNI MOHD. NOOR

26 Julai 2022, 8:05 pm
PUTRAJAYA – Ibu Pejabat Polis Kontinjen (IPK) Kuala Lumpur sudah bersiap sedia untuk menghadapi bencana banjir kilat di ibu negara menerusi kekuatan anggota dan aset sedia ada dimiliki mereka.
Ketua Polis Kuala Lumpur, Datuk Azmi Abu Kassim berkata, buat masa ini, aset diperlukan termasuk bot sudah mencukupi termasuk memanfaatkan 10 buah bot disumbangkan Ahli Parlimen di Kuala Lumpur.
Beliau berkata, ketika ini pihaknya sedang melatih anggota dan pegawai untuk mengendalikan bot dan misi penyelamatan di dalam air.
“Hari ini, seramai 55 anggota berpangkat rendah dan tujuh pegawai kanan diberi pendedahan untuk misi menyelamat di dalam air dan pengendalian bot penyelamat.
“Latihan julung kali ini bertujuan menguji aset sedia ada bagi membantu mangsa banjir kilat di ibu kota dan di negeri-negeri jiran yang berdepan bencana banjir,” katanya pada sidang akhbar selepas menyempurnakan Majlis Penutup Pengendalian Bot di Pangkalan Polis Marin Putrajaya, hari ini.
Katanya, biarpun aset disumbang wakil rakyat itu berkapasiti kecil namun ia boleh memberi nilai tambah kepada usaha dan misi menyelamat mangsa.

Azmi berkata, beliau berharap latihan pengendalian aset tersebut dapat melengkapkan anggotanya dengan kemahiran menyelamat yang diperlukan ketika bencana.
“Latihan ini bukan yang terakhir dan kami akan memastikan semua anggota dan pegawai dilengkapi kemahiran yang sama.
“Walaupun banjir kilat di Kuala Lumpur berlaku sangat singkat namun jika bantuan lewat diberikan ia mungkin mengundang risiko lebih besar kepada mangsa,” katanya. – KOSMO! ONLINE


Ular belit tuan sendiri sehingga mati
Oleh KOSMO!

26 Julai 2022, 7:00 pm
HARRISBURG, PENNSYLVANIA – Seorang lelaki di negeri Pennsylvania, Amerika Syarikat meninggal dunia kelmarin  selepas dibelit ular peliharaannya sepanjang  5.48 meter (18 kaki) di bahagian leher minggu lalu, lapor majalah People.
Elliot Senseman, 27, mati ketika dirawat di Hospital Lehigh Valley kira-kira pukul 8.11 pagi (waktu tempatan), kata Koroner Daerah Lehigh, Daniel A. Buglio dalam satu kenyataan.
“Punca kematian adalah kecederaan pada otak akibat kurang oksigen semasa dibelit.
“Seekor ular sawa boa constrictor dengan saiz kira-kira 5.48 meter  melilit leher mangsa, yang  mengakibatkan kecederaan  otak ,” kata kenyataan tersebut sambil menambah, kejadian itu disifatkan sebagai kemalangan.
Dalam insiden  pada minggu lalu itu, anggota polis Perbandaran Upper Macungie dikejarkan ke perkampungan Fogelsville sejurus menerima panggilan kecemasan. Setibanya di lokasi kejadian, anggota-anggota polis menemui seorang lelaki  terbaring di lantai, manakala seekor ular melilit lehernya.
 “Disebabkan saiz reptilia itu  amat besar, salah anggota kami  terpaksa menembak kepala ular tersebut tanpa mengakibatkan kecederaan kepada mangsa,” demikian menurut laporan polis.

Dalam pada itu, seorang ahli keluarga mangsa memberitahu laman berita The Daily Beast bahawa mangsa mula membela  ular sejak berusia 10 tahun selain mempunyai pengalaman luas dalam mengendalikan reptilia itu.
Dia juga telah menyelamatkan banyak ular dalam tempoh enam tahun lalu dan amat berminat dalam mencari tempat tinggal baharu bagi haiwan tersebut. – Agensi


Suami tidak pernah beri nafkah, ada perempuan lain
Oleh KOSMO!

26 Julai 2022, 7:12 pm
PETALING JAYA – Selama 10 tahun isteri tidak diberi nafkah oleh suami malah, wanita ini reda dan bersabar apabila perlu menanggung perbelanjaan menggunakan pendapatan sendiri.
Bagaimanapun, selepas mengetahui lelaki dicintainya itu mempunyai wanita lain, menggigil tubuh badan sehingga hari-hari dia menyalahkan dirinya sendiri.
Kisah sedih itu diceritakan oleh peguam syarie, Saidah Zakaria mengenai situasi dialami oleh seorang wanita yang mendapatkan nasihat daripada beliau berhubung permasalahan rumah tangga dihadapi bersama suami.
“Ada pelanggan beritahu, sakit tiada nafkah ini tidak sama dengan sakit apabila mengetahui pasangan tiba-tiba ada orang lain. Selama 10 tahun tidak diberi nafkah, dia yang tanggung semua dan dia boleh sabar sahaja, reda.
“Tetapi apabila tahu suami ada orang lain, menggigil tubuh badan. Hari-hari menyalahkan diri sendiri. Apa lagi yang tidak cukup, apa lagi yang kurang, apa lagi itu ini,” katanya pada hantaran di media sosial baru-baru ini.
Dalam pada itu, beliau menasihatkan wanita tersebut supaya mendapatkan rawatan psikologi sebelum mengambil sebarang keputusan untuk bercerai.

“Sebab sekarang dia rasa berada pada titik paling bawah. Rawat diri sendiri dahulu, semoga Allah permudahkan dia,” katanya. – KOSMO! ONLINE


Kertas siasatan pendakwah bebas rogol remaja dirujuk TPR esok
Oleh MOHD. HUSNI MOHD. NOOR

26 Julai 2022, 6:40 pm
PUTRAJAYA – Kertas siasatan penceramah bebas bergelar ustaz yang disyaki merogol seorang remaja perempuan akan diserahkan kepada Timbalan Pendakwa Raya (TPR) esok untuk tindakan selanjutnya.
Ketua Polis Kuala Lumpur, Datuk Azmi Abu Kassim berkata, pihaknya percaya siasatan dapat dilengkapkan esok sebelum dirujuk biarpun masih ada sedikit perkara lagi yang perlu diselesaikan.
“Setakat hari ini, siasatan yang kita jalankan masih belum lengkap, masih ada sedikit lagi kenyataan yang perlu kita kumpul dalam kes ini.
“Sama ada sambung reman atau tidak esok masih bergantung sepenuhnya kepada keputusan TPR selepas meneliti kertas siasatan yang akan dihantar esok.
“Jadi, kita tunggu apa keputusan Timbalan Pendakwa Raya. Jika boleh dituduh kita akan tuduh suspek esok,” katanya ketika ditemui pada Majlis Penutup Latihan Dalam Perkhidmatan, Pengenalan dan Pengendaliaan Bot Kontinjen Kuala Lumpur, di sini hari ini.
Katanya, kertas siasatan yang akan dirujuk esok adalah berdasarkan laporan polis yang telah diterima dari mangsa rogol di Kuala Lumpur.

Sebelum ini, suspek berusia 30-an itu telah direman oleh Ibu Pejabat Polis Kontinjen Kuala Lumpur selama empat hari sejak Ahad hingga Rabu ini bagi membantu siasatan polis.
Suspek ditahan di Ibu Pejabat Polis Daerah (IPD) Kuala Selangor pada 18 Julai lalu kerana didakwa merogol seorang remaja perempuan berusia 14 tahun.
Kes disiasat di bawah Seksyen 376 Kanun Keseksaan dan Seksyen 14 (a) Akta Kesalahan Seksual Terhadap Kanak-Kanak 2017. – KOSMO! ONLINE


Wanita ditikam ikan layaran ketika memancing
Oleh KOSMO!

26 Julai 2022, 6:30 pm
TALLAHASSEE, FLORIDA – Seorang wanita di negeri Florida, Amerika Syarikat cedera ditikam seekor ikan layaran ketika keluar memancing di atas bot bersama dua rakannya, lapor laman berita Wion News semalam.
Mangsa yang dikenali sebagai Katherine Perkins, 73, diserang oleh ikan layaran seberat 45.35 kilogram  yang tiba-tiba melompat keluar dari permukaan laut.
Pejabat Syerif Daerah Martin menyatakan, paruh runcing ikan itu menembusi pangkal paha mangsa dalam kejadian pada Selasa minggu lalu.
Berdasarkan laporan insiden, dua lelaki lain turut berada di atas bot yang sama ketika mangsa menyedari terdapat seekor ikan layaran cuba menyerang bot mereka.
Ikan itu melompat keluar dari permukaan air dan menikam mangsa yang berdiri di bahagian tengah bot.
Sejurus selepas kejadian, kedua-dua rakannya cuba mengawal pendarahan dengan mengenakan tekanan pada bahagian yang cedera.

Mangsa kemudian dibawa ke sebuah hospital, namun keadaannya tidak diketahui. Menurut media tempatan, mangsa memberitahu serangan itu berlaku dengan pantas dan tiada orang lain yang cedera.
Ikan layaran merupakan satu daripada dua spesies ikan laut dalam genus Istiophorus, yang berada dalam kumpulan Istiophoridae.
Memiliki warna biru dan kelabu, ikan bersirip besar itu dikatakan antara spesies terpantas di lautan. – Agensi


KPM mampu tangani jangkitan penyakit di sekolah
Oleh PETAH WAZZAN ISKANDAR

26 Julai 2022, 6:24 pm
PUTRAJAYA – Kementerian Pendidikan (KPM) akan menentukan prosedur operasi standard (SOP) baharu di sekolah dan institusi pendidikan apabila berlaku jangkitan sesuatu penyakit termasuk Influenza (ILI).
Timbalan Menteri Kesihatan 1, Datuk Dr Noor Azmi Ghazali berkata, apabila melibatkan SOP, pastinya KPM yang akan menentukan kerana kementerian itu mempunyai SOP sendiri.
Katanya, semua pihak perlu mematuhi tatacara asas termasuk tidak ke sekolah atau ke institusi pendidikan sekiranya disahkan mengalami influenza.
“Pada asasnya kita tahu kalau sesiapa yang mengalami influenza atau penyakit seperti ILI, mohon duduk di rumah.
“Jangan pergi sekolah dan tabika. Berhubung SOP khas untuk KPM, mungkin KPM boleh terangkan,” katanya pada sidang akhbar selepas merasmikan Konvensyen Kualiti dan Kajian Pegawai Dietetik ketiga di kementeriannya, hari ini.
Akhbar sebelum ini melaporkan, Menteri Kanan Pendidikan, Datuk Dr. Radzi Jidin menegaskan bahawa pihaknya bersedia mengaktifkan pelan kontigensi kesihatan susulan peningkatan kes jangkitan Covid-19 dan ILI di negara ini.

Tambahnya, pihaknya perlu mendapatkan nasihat daripada Kementerian Kesihatan (KKM) terlebih dahulu sebelum melaksanakan pelan itu.
Sementara itu, Ketua Pengarah Kesihatan, Tan Sri Dr Noor Hisham Abdullah memaklumkan kes ILI membabitkan kes Covid-19 di seluruh negara menunjukkan peningkatan sebanyak 8.5 peratus kepada 11.5 peratus berbanding 10.6 peratus sebelumnya. – KOSMO! ONLINE


Jumlah pegawai dietetik perlu ditambah
Oleh PETAH WAZZAN ISKANDAR

26 Julai 2022, 6:06 pm
PUTRAJAYA – Malaysia memerlukan pertambahan pegawai dietetik berikutan trend kehidupan serta pemakanan yang membimbangkan dan kemunculan penyakit jarang ditemui dalam kalangan rakyat.
Timbalan Menteri Kesihatan 1, Datuk Dr. Noor Azmi Ghazali berkata, seramai 353 daripada 469 pegawai dietetik ditempatkan di hospital, 89 pegawai di klinik kesihatan, 13 pegawai di pejabat KKM dan sembilan pegawai di hospital angkatan Tentera serta lima pegawai sedang cuti belajar.
Beliau berkata, pihaknya mendapati jumlah yang ada masih tidak mencukupi bagi memenuhi keperluan 145 hospital dan 651 klinik kesihatan.
“Pihak Kementerian Kesihatan (KKM) sudah membuat permohonan pertambahan jawatan pegawai dietetik di Jabatan Perkhidmatan Awam (JPA) kerana berdasarkan ratio semasa adalah satu pegawai dietetik bagi setiap 33 pesakit yang mana, ia sepatutnya 1:10 setiap hari dan ini menunjukkan bilangan yang ada tidak mencukupi.
“Jika dilihat pada tugasan, pegawai dietetik perlu untuk memberi nasihat pemakanan yang betul kepada pesakit atau penghidap kanser berikutan situasi kesihatan mereka yang tidak boleh makan dengan sewenang-wenangnya,” katanya pada sidang akhbar selepas merasmikan Konvensyen Kualiti dan Kajian Pegawai Dietetik ketiga di kementeriannya, hari ini.
Sementara itu, Dr. Noor Azmi ketika berucap mengingatkan kepada semua pihak supaya tidak terlalu leka dan terus berusaha mengekang wabak Covid-19 agar tidak kembali merebak.

“Kebimbangan kita hari ini takut ada lonjakan lagi, takut ada gelombang lain. Kita risau kerana di dunia (kes) semakin naik dengan varian BA.5 ini yang jelas mengancam dunia manakala Malaysia juga, kes dah semakin naik.
“Kita tahu kemasukan ke hospital, Unit Rawatan Rapi dan penggunaan alat bantuan pernafasan semua naik, walaupun kematian masih lagi satu digit,” katanya. – KOSMO! ONLINE


Eksport halal negara mampu cecah RM40 bilion
Oleh AMRAN MULUP

26 Julai 2022, 6:14 pm
MELAKA – Kementerian Perdagangan Antarabangsa dan Industri (MITI) yakin prestasi eksport produk halal negara akan kembali kukuh seperti sebelum ini dengan sasaran mencecah RM40 bilion sepanjang tahun ini.
Timbalan Menterinya, Senator Datuk Lim Ban Hong berkata, sasaran itu mampu dicapai berdasarkan usaha dilakukan kementerian dan Halal Development Corporation Berhad (HDC) bersama 13 agensi, selepas pembukaan sempadan dan ekonomi secara menyeluruh.
Menurutnya, eksport halal negara mendapat permintaan tinggi dari China, Singapura, Jepun, Amerika Syarikat (AS) dan Indonesia.
Beliau berkata, antara produk halal utama yang dieksport adalah barangan penjagaan badan, farmaseutikal, kosmetik, makanan dan minuman serta ramuan.
“Sebelum pandemik Covid-19, produk halal negara pernah mencecah eksport RM40 bilion berbanding prestasi pada 2021, kita hanya mencatat pencapaian RM36.3 bilion dan RM30.5 bilion tahun sebelum itu.
“Saya percaya dengan usaha yang dijalankan oleh MITI dan HDC ditambah pula ekonomi telah dibuka secara menyeluruh dan pembukaan sempadan negara, nilai eksport kita mampu kembali mencecah RM40 bilion menjelang hujung tahun ini,” katanya dalam sidang akhbar selepas majlis penyerahan komputer kepada sekolah di Dewan Undangan Negeri (DUN) Klebang di sini, hari ini.

Dalam pada itu, Ban Hong berkata, Halal Hub Melaka di Serkam, Jasin dekat sini telah menarik pelaburan sebanyak RM153.74 juta dengan pelaburan langsung asing berjumlah RM64.83 juta. – KOSMO! ONLINE


Rakyat diseru usahakan tanaman sayur di tanah lapang
Oleh ASYRAF MUHAMMAD

26 Julai 2022, 6:49 pm
KANGAR – Rakyat Perlis diseru membantu kerajaan menangani krisis bekalan makanan dan mengusahakan tanah lapang di halaman rumah masing-masing dengan tanaman sayur.
Raja Perlis, Tuanku Syed Sirajuddin Putra Jamalullail bertitah, langkah itu dapat membantu mengurangkan inflasi dan kebergantungan kepada komoditi makanan yang diimport.
Titah baginda, kerajaan khususnya Kementerian Pertanian dan Industri Makanan (MAFI) telah melaksanakan perancangan sewajarnya sebelum ini bagi menangani masalah tersebut.
“Seperti mana semua sedia maklum, Perlis mempunyai keluasan tanah yang terhad untuk tujuan pertanian dan kebanyakan aktiviti ini dijalankan bagi tujuan sara diri,” titah baginda pada Majlis Penyerahan Stesen Penyelidikan Hibrid Institut Penyelidikan dan Kemajuan Pertanian Malaysia (MARDI) Yayasan Tuanku Syed Sirajuddin (YTSS) di MARDI Perlis hari ini.
Tuanku Syed Sirajuddin bertitah, golongan petani juga sewajarnya mengalihkan fokus pertanian mereka ke arah penghasilan benih tanaman yang bermutu tinggi selepas ini.
“Beta sarankan kepada semua golongan berkepentingan khususnya petani untuk mendapatkan khidmat nasihat daripada agensi kerajaan khususnya MARDI dalam meningkatkan lagi kualiti dan kuantiti hasil tanaman mereka.

“Kelebihan yang terdapat di negeri Perlis juga wajar dimanfaatkan oleh kerajaan untuk memperkukuhkan lagi industri penghasilan benih tanaman dengan membangunkan infrastruktur dan jaringan yang dapat memperkukuhkan lagi sekuriti makanan negara,” titah baginda.
Dalam pada itu, Tuanku Syed Sirajuddin turut mengharapkan agar stesen penyelidikan hibrid tersebut dapat menjadi mercu tanda dan tumpuan komuniti pertanian khususnya para penyelidik, petani mahu pun pihak industri untuk bersatu dalam penghasilan benih tanaman berkualiti tinggi.
“Harapan beta adalah dengan adanya stesen penyelidikan ini, ia dapat mengurangkan lagi jurang pendapatan golongan petani dan pekerja serta menjadikan bidang ini sebagai perniagaan yang menguntungkan,” titah baginda. – KOSMO! ONLINE


Hati berat tetapi bapa terpaksa tembak anak ‘lalok’ elak diserang
Oleh KOSMO!

26 Julai 2022, 6:00 pm
BANGKOK – Seorang bapa menembak mati anak sendiri yang cuba menyerangnya menggunakan sebilah parang ketika berada di bawah pengaruh dadah, lapor laman berita Thaiger semalam.
Ruangrit Phromthong, 56, menggunakan selaras senapang patah untuk menembak anaknya yang merupakan penagih tegar, Adisak kelmarin.
Ketika kejadian, mangsa menghunus parang sepanjang 1.2 meter ke muka Ruangrit di daerah Sichon, Thailand.
Ruangrit yang berkhidmat sebagai penolong ketua kampung berkata, dia bertindak demikian untuk  mempertahankan diri, sambil menambah, anaknya sudah  lama mengalami masalah ketagihan dadah.
Dia juga memberitahu pernah diserang mangsa sebanyak beberapa kali sebelum ini dan pernah dirawat di hospital.
Pada Ahad lalu, mangsa sekali lagi bertindak ganas ke atas ahli keluarganya dan Ruangrit cuba menghentikan keganasan  tersebut.

Namun, semasa kekecohan berlaku, Adisak menghunus  parang ke arah bapanya. Ruangrit kemudian melepaskan tembakan ke arah Adisak.
Dia kemudian menelefon polis dan menceritakan insiden yang berlaku sebelum menyerahkan senapangnya apabila polis tiba.
Polis menemui Adisak terbaring dalam keadaan tidak bernyawa di rumah mereka bersama selaras  senapang patah. Sebilah parang sepanjang 1.2 meter turut berada di sisi mangsa.
Komisioner Polis,  Kittisak Ramsawat berkata, pihaknya sedang mengumpul lebih banyak bukti forensik serta menemu bual beberapa saksi dan Ruangrit sebelum menentukan dakwaan yang akan dikenakan. – Agensi


Jamal mahu fail notis rayuan keputusan kes fitnah Teresa
Oleh ISKANDAR SHAH MOHAMED

26 Julai 2022, 6:32 pm
SHAH ALAM – Ketua Umno Bahagian Sungai Besar, Datuk Seri Jamal Md. Yunos akan memfailkan notis rayuan kepada Mahkamah Rayuan mengenai keputusan kes fitnah ke atas Teresa Kok berkaitan dana Yayasan Warisan Anak Selangor (Yawas).
Beliau merujuk keputusan Mahkamah Tinggi Kuala Lumpur hari ini yang memerintahkan supaya membayar ganti rugi RM300,000 kepada Ahli Parlimen Seputeh itu.
Jamal berkata, beliau sudah menerima nasihat peguam baharunya bahawa perjalanan perbicaraan kes itu tidak mematuhi prosedur ditetapkan.
“Permohonan saya ditolak untuk membuat semakan terhadap dokumen utama perbicaraan iaitu dokumen Perbendaharaan Negeri Selangor yang dikatakan berklasifikasi ‘terhad’  mengikut Akta Rahsia Rasmi (ARR) 1972.
“Sebelum perbicaraan, pihak plaintif pada saat akhir telah menyerahkan surat untuk membantah dokumen yang difailkan terlebih dahulu oleh peguam saya sejak lebih 18 bulan lalu,” katanya dalam kenyataan hari ini.
Menurutnya, beliau sudah memohon untuk penangguhan penuh perbicaraan itu kerana memerlukan masa bagi melantik peguam baharu yang lebih berpengalaman mengendalikan kes seumpamanya.

“Hak saya untuk melantik peguam yang baharu itu seolah-olah dinafikan. Maka, sebab itu saya tidak mengemukakan Soal Balas atau  Pemeriksaan Balas malah tidak memanggil saksi-saksi pada sesi perbicaraan,” ujarnya.
Tambah Jamal, beliau melantik peguam baharu untuk memfailkan rayuan keputusan itu kepada Mahkamah Rayuan.
“Semakan terhadap dokumen perlu dilaksanakan bagi mengesahkan sama ada ia berstatus ‘Terhad’ ARR 1972 atau hanya manipulasi pihak plaintif.
“Peguam baharu saya kini berada di London dan akan memfailkan notis rayuan dalam masa terdekat,” katanya.
Terdahulu, Kosmo! melaporkan Pesuruhjaya Kehakiman Datuk Mohd. Arief Emran Arifin membenarkan tuntutan saman fitnah Teresa terhadap Jamal yang difailkan lima tahun lalu setelah berpuas hati defendan gagal membuktikan pembelaannya. – KOSMO! ONLINE


Klinik kesihatan tambah waktu operasi elak kesesakan
Oleh KOSMO!

26 Julai 2022, 5:00 pm
PUTRAJAYA – Operasi beberapa klinik kesihatan sekitar Lembah Klang dilaksanakan di luar waktu pejabat sebagai salah satu inisiatif dalam menangani isu kesesakan hospital seliaan Kementerian Kesihatan (KKM).
Timbalan Menteri Kesihatan 1, Datuk Dr. Noor Azmi Ghazali berkata, pengoperasian klinik kesihatan di luar waktu pejabat itu dibuat sehingga pukul 9 dan 10 malam bergantung kepada keperluan semasa.
“Ketika ini, kita sedang menjalankan pengoperasian di luar waktu pejabat di beberapa klinik kesihatan di Kuala Lumpur dan Selangor sehingga waktu malam.
“Kakitangan terpilih akan ada waktu tugas mengikut syif. Itu antara langkah dijalankan untuk menguraikan pesakit kerana tidak semua yang datang ke wad kecemasan boleh berada di Zon Merah,” katanya kepada pemberita selepas merasmikan Konvensyen Kualiti dan Kajian Pegawai Dietetik ke-3 di sini tadi.
Katanya, sesetengah pesakit yang berada di Zon Hijau boleh dirawat di klinik kesihatan sahaja dan tidak perlu ke wad kecemasan hospital.
“Pengoperasian luar waktu pejabat itu juga akan diteruskan berdasarkan keperluan semasa,” jelasnya. -KOSMO! ONLINE


Usul lanjut 28 hari tahanan SOSMA diluluskan
Oleh ZULKIFLI MANZOR

26 Julai 2022, 5:47 pm
KUALA LUMPUR – Dewan Rakyat hari ini meluluskan usul pelanjutan Subseksyen 4(5) Akta Kesalahan Keselamatan (Langkah-langkah Khas) 2012 (SOSMA).
Pelanjutan Subseksyen 4(5) membolehkan tempoh penahanan individu sehingga 28 hari di bawah SOSMA terus berkuatkuasa untuk tempoh lima tahun lagi mulai 31 Julai ini.
Usul berkenaan diluluskan melalui undian belah bahagian yang menyaksikan seramai 111 Ahli Parlimen bersetuju, 88 Ahli Parlimen tidak bersetuju, manakala 21 lagi Ahli Parlimen tidak hadir.
Yang Dipertua Dewan Rakyat, Tan Sri Azhar Azizan Harun berkata, undi belah bahagian diadakan selepas lebih 15 Ahli Parlimen bangun dalam Dewan Rakyat meminta pengundian cara tersebut.
“Lebih 15 Ahli Parlimen berdiri minta diadakan belah bahagian jadi saya perintahkan satu belah bahagian diadakan,” katanya di Dewan Rakyat, di sini hari ini.
Kementerian Dalam Negeri (KDN) pada 20 Julai lalu berjaya membatalkan keputusan Dewan Rakyat pada 23 Mac 2022 menolak usul melanjutkan tempoh kuat kuasa Subseksyen 4(5) SOSMA.

Usul berkenaan ditolak pada 23 Mac lalu selepas keputusan undian belah bahagian ketika itu menunjukkan hanya 84 Ahli Parlimen menyokong, manakala 86 Ahli Parlimen tidak menyokong, selain 50 Ahli Parlimen tidak hadir. – KOSMO! ONLINE


Pewartaan harga minyak masak botol jaga kepentingan industri dan pengguna
Oleh EDDY AQMAL MOHAMED HAMIDI

26 Julai 2022, 4:54 pm
PUTRAJAYA – Kerajaan menerusi Kementerian Perdagangan Dalam Negeri dan Hal Ehwal Pengguna (KPDNHEP) kini sedang di dalam proses libat urus bersama para pemain industri sebelum mewartakan harga penjualan maksimum minyak masak tulen dalam botol.
Timbalan Menteri KPDNHEP, Datuk Rosol Wahid berkata, sesi libat urus dengan pihak industri itu akan turut melihat harga semasa dan harga terdahulu minyak masak tulen dalam botol sebelum penentuan harga maksimum bahan tersebut dapat dimuktamadkan.
“Ini isu yang sering diperkatakan oleh pengguna dan kita bimbang, apabila bahan mentah naik dengan segera akan berlaku kenaikan harga barang namun apabila barang mentah turun, mereka turun terlalu lambat jadi ini fenomena yang tidak sihat dan perlu ditangani.
“Bagaimanapun, sudah pasti kita akan menjaga kepentingan kedua-dua pihak iaitu peniaga dan pengguna. Kita tidak mahu peniaga terkesan begitu juga kita tidak mahu pengguna teraniaya jadi kita kena seimbang,” katanya.
Beliau berkata demikian pada sidang akhbar selepas merasmikan Majlis Pra-Pelancaran Cabutan Bertuah Belanja dan Menang PJM 2022 di Pusat Beli Belah IOI Putrajaya di sini hari ini.
Jelas beliau, harga semasa penjualan minyak masak botol ketika ini bergantung kepada harga minyak kelapa sawit mentah (CPO) semasa yang tidak dapat ditentukan perubahannya namun beliau yakin harga maksimum itu akan berubah bergantung kepada sumbernya.

“Jika CPO naik, kita terpaksa naikkan, jika CPO turun maka kita akan turunkan harganya, itu yang sepatutnya berlaku,” katanya.
Menurut Rosol, pewartaan harga maksimum minyak masak tulen dalam botol itu akan bergantung kepada hasil libat urus bersama pihak industri dan kerajaan akan mengumumkannya dalam masa terdekat.
Terdahulu, Pengerusi Pasukan Khas Jihat Tangani Inflasi, Tan Sri Annuar Musa berkata, kerajaan akan mewartakan harga maksimum minyak masak tulen dalam botol bagi memastikan produk itu mempunyai harga maksimum dari semasa ke semasa.
Beliau berkata, langkah itu diambil setelah rundingan untuk menurunkan harga minyak dengan pihak industri terbabit sebelum ini tidak efektif walaupun harga minyak sawit mentah dunia telah turun. – KOSMO! ONLINE


Permohonan gantung bayar RM3.1 juta kes potong zakar ditolak
Oleh NUZULSHAM SHAMSUDDIN

26 Julai 2022, 4:33 pm
KUALA LUMPUR – Mahkamah Tinggi di sini hari ini menolak permohonan Kerajaan Malaysia dan empat defendan lain untuk menggantung perintah pembayaran ganti rugi RM3.1 juta kepada seorang pemuda yang terpotong zakarnya ketika bersunat pada 12 tahun lalu.
Hakim Datuk Akhtar Tahir memutuskan demikian selepas mendapati tiada keadaan istimewa atau khas yang membolehkan permohonan tersebut dibenarkan.
“Seseorang individu dalam kes saman tidak boleh dinafikan hasil kemenangan litigasinya melainkan terdapat keadaan istimewa atau khas yang membolehkan penangguhan perlaksanaan penghakiman.
“Alasan merayu ke Mahkamah Rayuan bukanlah satu keadaan khas. Alasan defendan berhubung kesukaran prosedur untuk pengeluaran wang daripada Perbendaharaan juga bukan satu keadaan istimewa. Defendan menyatakan kerisauan bahawa wang (ganti rugi) itu akan sukar diperolehi semula sekiranya Mahkamah membenarkan rayuan mereka.
“Bagaimanapun, peguam defendan sendiri menghujahkan bahawa rayuan di peringkat Mahkamah Rayuan tidak akan mengambil masa yang lama. Jadi, tidak mungkin wang sebanyak itu boleh dibelanjakan dalam masa yang singkat,”katanya.
Hakim tersebut berkata demikian sewaktu membaca penghakiman ringkasnya pada prosiding yang dijalankan secara dalam talian di sini hari ini.

Hakim Akhtar kemudian menolak permohonan pihak kerajaan, pegawai perubatan dan pengarah Hospital Kuala Lipis di Pahang serta doktor pakar dan pengarah Hospital Selayang di Selangor dengan kos RM3,000.
Pada 7 April lalu, hakim sama turut memerintahkan kesemua defendan untuk membayar mangsa RM3.1 juta selepas membenarkan tuntutan samannya selepas memutuskan bahawa defendan-defendan telah melakukan kecuaian.
Jumlah tersebut merangkumi tuntutan ganti rugi khas sebanyak RM108,356, ganti rugi am RM2 juta, ganti rugi teruk RM500,000, ganti rugi teladan RM500,000 dan kos RM100,000 yang perlu dibayar kepada plaintif oleh kesemua defendan.
Menurut pernyataan tuntutan yang difailkan sebelum ini, insiden malang tersebut berlaku di sebuah premis kediaman di Kuala Lipis ketika lelaki itu berusia 10 tahun yang mana keseluruhan kepala zakar mangsa terpotong dan penyambungan semula tidak dilakukan tanpa mengikut prosedur yang betul.
Plaintif yang merupakan ibu kepada mangsa dan memfailkan saman itu bagi pihak anaknya, memberitahu anak lelakinya itu kemudian dibawa ke Hospital Selayang bagi prosedur pembedahan menyambung semula kepala alat sulit dengan penutup getah diletakkan pada kepala zakar.
Selepas masuk hari ke-35, plaintif berkata, beliau terperanjat selepas mendapati kepala alat sulit anaknya tidak ada lagi pada batang zakarnya.
Menurut penghakiman penuh hakim itu, kelewatan Hospital Kuala Lipis, Hospital Selayang dan beberapa pegawai perubatan termasuk doktor pakar mengambil langkah pantas untuk menyelamatkan kepala zakar pemuda itu, 12 tahun lalu telah menyebabkan kesengsaraan kepada mangsa.
Ujar Hakim Akhtar lagi, ganti rugi dalam bentuk kewangan tidak mampu menampung `kerugian’ yang dialami mangsa namun mahkamah perlu memberikan ganti rugi yang boleh membantu mengurangkan beban mangsa dan keluarga dalam membantunya mendapatkan semula keyakinan untuk bersosial seperti manusia normal lain. – KOSMO! ONLINE


Lukisan pelajar terpilih menghiasi Buku Laporan Tahunan SPRM
Oleh SITI A'ISYAH SUKAIMI

26 Julai 2022, 5:37 pm
PETALING JAYA – Tujuh lukisan memaparkan kebencian terhadap rasuah dihasilkan pelajar sekolah menengah, dipilih menghiasi muka hadapan Buku Laporan Tahunan Suruhanjaya Pencegahan Rasuah Malaysia (SPRM) 2021.
Kesemua lukisan itu dipilih menerusi pertandingan melukis poster melalui e-Program Wira Anti Rasuah (WAR) Sekolah Menengah SPRM dan Kementerian Pendidikan (KPM) Peringkat Kebangsaan Tahun 2020.
Pemilihan semua poster tersebut bertujuan menyampaikan mesej iaitu setiap lukisan adalah ekspresi kebencian pelajar terhadap sebarang bentuk perbuatan rasuah.
Berikutan itu, Buku Laporan Tahunan SPRM 2021 itu diserahkan secara rasmi oleh Timbalan Ketua Pesuruhjaya (Operasi) SPRM, Datuk Seri Ahmad Khusairi Yahaya kepada Pengerusi Lembaga Penasihat Pencegahan Rasuah (LPPR), Tan Sri Abu Zahar Ujang dalam majlis yang berlangsung di Putrajaya hari ini.
Ahmad Khusairi dalam ucapannya berkata, buku Laporan Tahunan SPRM 2021 itu diterbitkan selaras peruntukan Seksyen 11 (2) Akta SPRM 2009.
“Buku ini mengandungi laporan komprehensif aktiviti SPRM sepanjang tahun 2021 berkaitan penguatkuasaan, pencegahan dan pendidikan dalam usaha SPRM memerangi jenayah rasuah,” katanya dalam kenyataan hari ini.

Pelajar tingkatan tiga, Ng Si Ying dari Sekolah Menengah Jenis Kebangsaan (SMJK) Hua Lian, Taiping Perak, berkata, dia mendapat ilham menghasilkan lukisan itu menerusi pembacaan di laman web selain merujuk kepada portal SPRM.
Katanya, pertandingan itu disertainya sewaktu di tingkatan satu selepas dimaklumkan guru serta megambil masa kira-kira tiga minggu untuk menyiapkannya menggunakan cat air dan pensel warna.
“Lukisan saya menggunakan tangan sebagai simbolik menolak rasuah dan logo SPRM sebagai satu agensi penguatkuasa membanteras rasuah di negara ini serta ingin menyampaikan mesej kepada pemimpin negara bahawa kami mahukan negara bebas rasuah,” katanya.
Pelajar tingkatan empat, Gracelyn Loh Yee Thing dari SMJK Perempuan China, Pulau Pinang, berkata, dia mengambil masa dua minggu menghasilkan lukisan tersebut dan mendapat idea melalui beberapa laman web serta merujuk portal SPRM.
Buku Laporan Tahunan SPRM 2021 boleh didapati di portal SPRM dengan melayari laman web www.sprm.gov.my. – KOSMO! ONLINE


Anak cari saksi kejadian kemalangan libatkan arwah bapa
Oleh AFIFI HAFIZ MOHD NOR

26 Julai 2022, 5:59 pm
SEREMBAN – Seorang anak merayu saksi yang melihat kemalangan sehingga menyebabkan bapanya meninggal dunia diminta supaya tampil membantu siasatan.
Nor Azlina Mukhtar, 47, berkata, dia meminta saksi kejadian sebuah lori yang dikatakan menghimpit bapanya dalam kejadian kira-kira jam 10.15 pagi di Jalan Seremban-Tampin berhampiran Kampung Baru Rahang semalam untuk tampil bagi membela kematian warga emas itu.
Katanya, dia agak terkilan dan ingin mengetahui bagaimana kemalangan yang melibatkan bapanya Mukhtar Maarof, 72 itu berlaku.
“Daripada rakaman yang saya dapat, bapa menunggang di lorong kecemasan menuju ke arah Tampin namun saya difahamkan sebuah lori bergesel dengan motosikalnya sebelum terjatuh ke jalan.
“Sebelum kejadian itu, bapa pergi ke Majlis Bandaraya Seremban (MBS) dan ketika kejadian arwah dalam perjalanan pulang ke rumah di Senawang,” katanya.
Tambahnya yang merupakan anak kedua daripada enam beradik, dia dimaklumkan ada seorang pengguna jalan raya mengejar lori berkenaan sebelum menghentikan pemandunya dan memberitahu dia melanggar penunggang motosikal.

“Disebabkan rakaman video tidak jelas bagaimana kejadian itu berlaku dan pemandu lori juga menegaskan dia tidak bersalah.
“Kami sekeluarga sangat terkilan dan mahu kematiannya dibela dalam masa yang sama saya tidak mahu menuding jari kepada pemandu lori itu jika benar dia tidak bersalah, namun biarlah kematiannya disiasat dengan adil,” tambahnya.
Jelasnya, dia memohon mana-mana pemandu yang menyaksikan kejadian atau mempunyai rakaman papan pemuka supaya menghubungi saya di talian 0139041698,” jelasnya. – KOSMO! ONLINE


PATKOR OPTIMA kekang jenayah rentas sempadan Selat Melaka
Oleh ABDUL RAZAK IDRIS

26 Julai 2022, 4:34 pm
KLANG – Malaysia dan Indonesia bekerjasama melaksanakan Operasi Patrol Terkoordinasi Operasi Tindakan Maritim (PATKOR OPTIMA) bagi mengekang jenayah rentas sempadan di Selat Melaka.
Timbalan Pengarah Bahagian Penguatkuasaan dan Penyelarasan Maritim (BPPM), Laksamana Pertama Maritim V. Pannir Selvan berkata, operasi bermula semalam sehingga 5 Ogos itu di Selat Melaka yang merupakan laluan utama perkapalan dunia.
Katanya, kolaborasi serta kefahaman menguatkuasakan undang-undang di antara penguat kuasa dari kedua-dua negara amat penting demi memastikan masyarakat Malaysia dan Indonesia sentiasa bekerjasama dalam usaha membanteras jenayah rentas sempadan.
“Salah laku jenayah seperti penyeludupan migran, penyeludupan dadah dan kontraban serta isu pencerobohan bot nelayan merupakan kegiatan jenayah yang lazim berlaku di Selat Melaka.
“Koordinasi operasi menerusi PATKOR OPTIMA ini amat diperlukan agar kesejahteraan perairan kedua-dua negara sentiasa berada dalam keadaan yang tenteram dan selamat,” katanya dalam kenyataan hari ini.
Perasmian operasi dilakukan Pannir bersama Laksamana Pertama Bakamla Bambang Irawan S.E.M. Tr. Sopla dengan kedua-dua mereka merupakan Ketua Tim Perancang Operasi Maritim (TPOM) bagi negara masing-masing.

Ini merupakan operasi yang diadakan dwi-tahunan dengan Malaysia sebagai tuan rumah bagi majlis pembukaan pada siri 29A/2022 kali ini.
Mengulas lanjut, Pannir berkata, sebanyak 12 buah aset dari Malaysia dan lima buah aset Indonesia diatur gerak untuk membuat pengawasan di sepanjang Selat Melaka.
Beliau menjelaskan operasi itu secara bersepadu dikoordinasi BPPM berkenaan turut melibatkan agensi lain seperti Tentera Udara Diraja Malaysia (TUDM), Polis Diraja Malaysia (PDRM), Jabatan Imigresen Malaysia (JIM), Kementerian Perdagangan Dalam Negeri dan Hal Ehwal Pengguna (KPDNHEP). – KOSMO! ONLINE


Ryan Fahmi Bakery dilantik ikon
Oleh KOSMO!

26 Julai 2022, 5:29 pm
PETALING JAYA – Pempengaruh (influencer) yang sedang meningkat naik ketika ini, Ryan Fahmi Bakery telah dilantik sebagai ikon Bubblebee milik pelawak, Shuib Sepahtu.
Ryan Fahmi Bakery yang terkenal dengan video-video komedi pendek yang menceritakan perihal masa lampau seperti tingkah laku pelajar sekolah di TikTok.
Bukan itu sahaja, Ryan turut membawakan beberapa watak antaranya budak kecil muka berbedak serta kisah dirinya sendiri telah mendapat perhatian ramai.
Shuib atau nama sebenarnya Shahmira Muhamad turut berkongsikan pengumuman lantikan ikon tersebut di Instagram miliknya hari ini dan bakal membuka satu lagi cawangan Bubblebee miliknya di Seri Iskandar, Perak pada 30 Julai nanti.
Rata-rata netizen juga turut mengucapkan tahniah kepada Ryan kerana usahanya selama ini dalam menghiburkan rakyat Malaysia berjaya membuka mata orang ramai.
“Tahniah Ryan, awak sudah lalui pelbagai halangan dan cubaan selama ini. Pernah hilang kerja dan melakukan apa sahaja demi kelangsungan hidup.

“Jadikan ini sebagai permulaan awak untuk terus berjaya di masa hadapan,” jelas Zura Fezura.
“Lawak betul kalau tengok video-video si Ryan ini, mengingatkan kita masa kita kecil dan sekolah dulu, tahniah akak ucapkan kepada Ryan,” jelas Kartini Anuar.
“Buat lagi content-content lawak membina Ryan, aku sokong kau,” kata Nik Furhh. – KOSMO! ONLINE.


Kera liar mengganas, cederakan 42 orang di Jepun
Oleh KOSMO!

26 Julai 2022, 5:00 pm
TOKYO – Pihak berkuasa sebuah bandar di Jepun beralih kepada penggunaan senjata bersama ubat pelali bagi menangani kumpulan kera liar yang mencederakan 42 orang sejak beberapa minggu lalu, lapor akhbar Japan Today semalam.
Kera Jepun atau Japanese macaque biasanya ditemui di sebahagian besar negara itu. Kera itu menjadi haiwan perosak di sesetengah kawasan dengan memakan tanaman, malah turut menceroboh rumah penduduk.
Bagaimanapun, kumpulan kera liar di bandar Yamaguchi, barat Jepun adalah jauh lebih ganas. Orang dewasa dan kanak-kanak yang menjadi mangsa mengalami luka termasuk dicakar dan digigit.
“Bandar Yamaguchi dikelilingi gunung-ganang, maka kewujudan kera liar tidak asing di sini.
“Tetapi jarang untuk melihat begitu banyak insiden dalam tempoh yang singkat,” kata seorang pegawai daripada jabatan pertanian kepada agensi berita AFP.
Mereka yang diserang cedera ringan, namun pihak berkuasa enggan mengambil risiko dan beralih kepada senapang bersama peluru ubat pelali selepas jerat yang dipasang gagal menangkap kera yang membuat kacau.

“Pada awalnya, hanya kanak-kanak dan wanita yang diserang. Namun, baru-baru ini orang tua dan lelaki dewasa turut menjadi sasaran,” kata pegawai sama.
Mereka bagaimanapun tidak pasti serangan itu melibatkan sebilangan kera atau seekor kera yang agresif. Dalam beberapa kes, penceroboh itu memasuki rumah melalui pintu atau tingkap yang terbuka.
Anggota majlis perbandaran dan polis juga membuat rondaan di kawasan terbabit sejak serangan pertama dilaporkan sekitar 8 Julai lalu tetapi masih belum berjaya menjerat walaupun seekor kera. – Agensi


Pesakit menderita, hospital negara muflis kosong
Oleh KOSMO!

26 Julai 2022, 5:55 pm
COLOMBO – Keseluruhan wad hospital terbesar di Sri Lanka gelap dan hampir kosong, manakala segelintir pesakit yang masih ada pula terbiar tanpa dirawat dan berada dalam kesakitan.
Krisis ekonomi di luar jangkaan memberikan tamparan hebat kepada sistem kesihatan menyeluruh dan percuma Sri Lanka yang sebelum ini dicemburui oleh jiran-jirannya di Asia Selatan.
Menderita akibat diabetes dan penyakit darah tinggi yang menyebabkan sendinya mengalami radang, Theresa Mary melakukan perjalanan ke ibu kota Sri Lanka, Colombo untuk mendapatkan rawatan di Hospital Kebangsaan Sri Lanka.
Mary gagal mendapatkan kenderaan untuk ditumpang pada bahagian akhir perjalanannya, menyebabkan dia terpaksa berjalan terdengkot-dengkot sejauh lima kilometer.
Wanita itu dibenarkan keluar empat hari kemudian tetapi masih sukar berdiri kerana dispensari hospital kehabisan ubat tahan sakit.
“Doktor-doktor meminta saya membeli ubat di farmasi swasta tetapi saya tiada wang. Lutut saya masih bengkak. Saya tiada kediaman di Colombo. Saya tidak tahu berapa lama saya sudah berjalan,” kata Mary, 70, kepada agensi berita AFP.

Hospital Kebangsaan itu biasanya menerima pesakit dari seluruh Sri Lanka yang memerlukan rawatan pakar tetapi ia kini beroperasi dengan cuma segelintir kaki tangan, manakala banyak daripada 3,400 katilnya terbiar tanpa digunakan.
Bekalan peralatan pembedahan dan ubat penting hampir kehabisan sepenuhnya. Kekurangan petrol yang kronik pula menyebabkan pesakit dan doktor tidak dapat melakukan perjalanan ke hospital.
“Pesakit-pesakit yang dijadualkan menjalani pembedahan tidak hadir. Sebilangan kakitangan melakukan syif berganda kerana petugas lain tidak dapat hadir bekerja. Ya, mereka mempunyai kereta tetapi mereka tidak dapat membeli petrol,” kata Dr. Vasan Ratnasingham yang merupakan ahli persatuan pegawai perubatan kerajaan.
Sri Lanka mengimport 85 peratus ubat dan peralatan perubatannya bersama bahan mentah bagi menghasilkan barangan keperluan perubatan lain yang diperlukan.
Bagaimanapun, negara itu kini muflis dan ketiadaan mata wang asing menyebabkannya gagal mengimport barang keperluan seperti petrol dan ubat.
“Ubat tahan sakit, antibiotik dan ubat pediatrik amat kurang bekalannya. Ubat lain pula menjadi empat kali ganda lebih mahal sejak tiga bulan lalu,” kata pemilik farmasi tempatan, K. Mathiyalagan. – AFP


MAIWP sedia bantuan modal perniagaan RM40 juta, lahirkan 2,000 usahawan asnaf
Oleh NOR SHAFAWATI YUP

26 Julai 2022, 4:17 pm
SEREMBAN – Majlis Agama Islam Wilayah Persekutuan (MAIWP) telah memperuntukkan bantuan modal perniagaan sebanyak RM40 juta dalam usaha melahirkan sekurang-kurangnya 2,000 asnaf yang berjaya dalam bidang keusahawan tahun ini.
Menteri di Jabatan Perdana Menteri, Senator Datuk Idris Ahmad berkata, sebanyak 2,000 asnaf berkelayakan yang mempunyai kemahiran akan diberi diberi bantuan modal perniagaan supaya mereka dapat keluar daripada kepompong kemiskinan sekali gus menjadi penyumbang zakat.
“Sebanyak 2,000 orang asnaf yang berpotensi kita akan menggilap bakat yang ada pada diri mereka untuk menjadi usahawan dan kita akan beri modal teroka sebanyak RM20,000 seorang.
“Asnaf ini akan dilatif oleh Yayasan Pembangunan Ekonomi Islam Malaysia (YaPEIM) untuk berniaga, kita harapkan asnaf ini empat hingga lima tahun lagi akan menjadi pembayar zakat (berjaya dalam perniagaan),” katanya pada sidang akhbar di sini hari ini.
Beliau berkata demikian selepas merasmikan Muzakarah Zakat Kebangsaan 2022 Kali Ke-9 bertemakan ‘Zakat dan Kemiskinan’ di Nilai Spring Resort Hotel di sini.
Pada masa yang sama, Idris berkata, MAIWP juga mengambil pendekatan lebih berfokus kepada lokaliti dan komuniti melalui program pertanian bandar.

“Program Projek Agropreneur Asnaf MAIWP telah dilancarkan di Kompleks Darul Kifayah, Taman Batu Muda, Kuala Lumpur dan kita menyasarkan penanaman cili sebanyak 21,000 polibeg. Ini adalah program pertanian bandar yang kita usahakan untuk membantu para asnaf.
“Begitu juga Yayasan Waqaf Malaysia sedang dalam proses untuk membangunkan 10 ekar (empat hektar) tanah di Putrajaya untuk program Waqaf Petani dalam kalangan asnaf,” katanya.
Dalam pada itu, Idris memberitahu, sepanjang Januari hingga Jun tahun ini, MAIWP telah mengagihkan zakat berjumlah RM297.14 juta kepada golongan asnaf yang berkelayakan menerusi pelbagai skim yang ditawarkan.
“Berdasarkan rekod, setiap bulan MAIWP telah membantu secara tetap lebih 30,200 ketua keluarga di ketiga-tiga negeri Wilayah Persekutuan iaitu Kuala Lumpur, Putrajaya dan Labuan melalui bantuan tetap RM500 ke RM1,000.
“Sebanyak RM297.14 juta zakat itu diagihkan MAIWP menerusi 30 jenis Skim Bantuan Baitulmal meliputi bantuan kesihatan, saraan bulanan, pendidikan dan perumahan untuk kesejahteraan asnaf dalam mendepani kemiskinan,” katanya.
Tambah beliau, sepanjang bulan Jun lalu, MAIWP juga telah mengagihkan sebanyak RM40.84 juta melalui Program Musa’adah  Agensi Islam di seluruh negara sebagai salah satu bentuk bantuan termasuk ketika rakyat berhadapan kemiskinan pada fasa pandemik Covid-19. – KOSMO! ONLINE


Mahkamah: Pendakwaan akan buktikan Shahrir terima RM1juta daripada Najib
Oleh NUZULSHAM SHAMSUDDIN

26 Julai 2022, 3:41 pm
KUALA LUMPUR – Pihak pendakwaan akan membuktikan bekas Pengerusi Felda, Tan Sri Shahrir Ab. Samad telah menerima wang RM1 juta daripada bekas Perdana Menteri, Datuk Seri Najib Tun Razak dan terlibat secara langsung dengan aktiviti penggubahan wang haram.
Dalam ucapan pembukaan hari ini di hadapan Hakim Mahkamah Tinggi Datuk Muhammad Jamil Hussin, Timbalan Pendakwa Raya, Mohd. ‘Afif Ali menyatakan, pihak pendakwaan juga akan membuktikan bahawa Shahrir telah terlibat secara langsung dengan kegiatan penggubahan wang haram apabila menerima wang tersebut.
“Pihak pendakwaan akan mengemukakan keterangan lisan bahawa tertuduh telah memeperolehi RM1 juta melalui sekeping cek yang dimasukkan ke dalam akaun Public Bank milik tertuduh diterima daripada Datuk Seri Najib.
“Terdapat juga keterangan bahawa tertuduh tidak melaporkan pendapatan sebenar tersebut di dalam borang cukai pendapatan Lembaga Hasil Dalam Negeri (LHDN) bagi tahun taksiran 2013 dan ini telah membuktikan tertuduh telah melibatkan diri secara langsung dalam transaksi menyebabkan hasil dariapda satu kegiatan aktiviti haram,” katanya.
Selain Mohd. `Afif, pendakwaan juga diwakili Timbalan-timbalan Pendakwa Raya, Rasyidah Murni Azmi dan Natrah Fareha Rahmat.
Shahrir diwakili peguam Datuk Firoz Hussein Ahmad Jamaluddin, Datuk Syed Faisal Al-Edross, Tan Sri Dzulkifli Ahmad, Shahrul Syazwan Salehin dan Shazreen Mohd. Hatta.

Pada ketika ini, perbicaraan diteruskan dengan saksi pertama pendakwaan, Rosli Mat Jinun yang merupakan Penolong Pegawai Tadbir Kanan Parlimen.
Mengikut pertuduhan Shahrir, 72,  didakwa tidak mengisytiharkan pendapatan yang diterima daripada Najib berjumlah RM1 juta melalui sekeping cek AmIslamic Bank Berhad bertarikh 27 November 2013.
Cek itu kemudiannya dimasukkan ke dalam akaun Public Islamic Bank milik tertuduh pada 28 November 2013.
Beliau didakwa melakukan perbuatan tersebut pada 24 April 2014 di Lembaga Hasil Dalam Negeri (LHDN), Cawangan Duta, Kompleks Pejabat Kerajaan, Jalan Tuanku Abdul Halim di sini pada 25 April 2014.
Pertuduhan terhadapnya dikemukakan mengikut Seksyen 4(1) Akta Pencegahan Pengubahan Wang Haram dan Pencegahan Pembiayaan Keganasan 2001 yang memperuntukkan hukuman denda tidak melebihi RM5 juta atau penjara maksimum lima tahun atau kedua-dua sekali, jika sabit kesalahan. – KOSMO! ONLINE


Isu bekalan ayam dianggap selesai
Oleh ASYRAF MUHAMMAD

26 Julai 2022, 4:27 pm
KANGAR – Isu bekalan ayam yang dilihat meruncing sebelum ini dianggap selesai menerusi beberapa langkah dilaksanakan oleh kerajaan dalam mengatasi masalah tersebut.
Menteri Pertanian dan Industri Makanan (MAFI), Datuk Dr. Ronald Kiandee berkata, kerajaan telah mengambil beberapa langkah jangka masa pendek bagi mengatasi isu itu antaranya dengan mengimport bekalan dari luar negara, memansuhkan permit import (AP) dan menghentikan eksport ayam.
Beliau berkata, usaha-usaha itu telah membuahkan hasil dan berjaya menstabilkan bekalan ayam di negara ini.
“Kita lihat tindakan jangka pendek ini telah mula membuahkan hasil dan kita tidak lagi berdepan masalah kekurangan bekalan seperti sebelum ini,” katanya kepada pemberita selepas Majlis Penyerahan Stesen Penyelidikan Hibrid Institut Penyelidikan dan Kemajuan Pertanian Malaysia (MARDI) Yayasan Tuanku Syed Sirajuddin (YTSS) di MARDI Perlis di sini hari ini.
Berangkat sama bagi menyempurnakan majlis itu adalah Raja Perlis, Tuanku Syed Sirajuddin Putra Jamalullail dan Raja Muda Perlis, Tuanku Syed Faizuddin Putra Jamalullail.
Pada majlis sama, Tuanku Syed Sirajuddin juga diperkenalkan dengan tiga varieti tanaman baharu iaitu jagung bijirin (Nurlin), varieti jagung manis (SR1) dan varieti padi (Farah).

Kerajaan sebelum ini memutuskan eksport ayam sebanyak 3.6 juta ekor sebulan dihentikan mulai 1 Jun lalu sehingga harga dan pengeluaran ayam kembali stabil dengan keutamaan terhadap bekalan rakyat negara ini.
Penetapan itu merupakan antara beberapa langkah jangka pendek yang diputuskan mesyuarat Kabinet sebelum ini bagi menangani masalah bekalan serta harga ayam.
Mengulas mengenai majlis itu, Ronald berkata, penyerahan Stesen Penyelidikan Hibrid MARDI Perlis-YTSS itu adalah selaras dengan peluasan skop penyelidikan yang tidak hanya tertumpu kepada kajian hibrid untuk padi semata-mata namun turut melibatkan tanaman lain. – KOSMO! ONLINE


SOSMA tidak sama seperti ISA
Oleh ZULKIFLI MANZOR

26 Julai 2022, 4:18 pm
KUALA LUMPUR – Akta Kesalahan Keselamatan (Langkah-langkah Khas) 2012 (SOSMA) tidak boleh disamakan dengan Akta Keselamatan Dalam Negeri (ISA) yang telah dimansuhkan pada tahun 2012.
Menteri Dalam Negeri, Datuk Seri Hamzah Zainuddin berkata, Subseksyen 4(5) SOSMA memberi keadilan kepada orang yang ditahan dalam mendapatkan hak daripada sudut undang-undang.
Menurut beliau, SOSMA menyediakan peruntukan-peruntukan yang menghormati hak individu seperti membenarkan orang ditahan berunding dengan pengamal undang-undang serta peluang untuk jaminan.
“Banyak perbezaan dan perkara-perkara yang digubal untuk membuktikan SOSMA adalah satu akta memberi peluang dan hak yang cukup untuk orang tahanan,” katanya ketika membentangkan semula Subseksyen 4(5) SOSMA di Dewan Rakyat untuk bacaan kali kedua hari ini.
Beliau membentangkan semula usul pelanjutan Subseksyen 4(5) SOSMA bagi terus berkuatkuasa untuk tempoh lima tahun lagi mulai 31 Julai ini di Dewan Rakyat hari ini.
Subseksyen berkenaan membolehkan pihak polis melanjutkan tempoh tahanan tidak lebih daripada 28 hari bagi maksud penyiasatan.

Terdahulu, Hamzah menerangkan, subseksyen tersebut perlu dilanjutkan untuk menangani ancaman terhadap kedaulatan negara, keselamatan dan ketenteraman awam.
Jelas beliau, meskipun akta itu memperuntukkan 28 hari untuk melakukan siasatan, namun realitinya polis hanya mempunyai tempoh 21 hari bagi membuat penyiasatan.
Kata beliau, tujuh hari sebelum tamat tempoh 28 hari pihak polis perlu menyerahkan kertas siasatan yang lengkap kepada Jabatan Peguam Negara untuk arahan lanjut,” katanya. – KOSMO! ONLINE


Terlalu subur, doktor saran Iqbal segera berkahwin
Oleh SAIRUL ZAMRI MISRANI

26 Julai 2022, 4:28 pm
PETALING JAYA – Selebriti media sosial yang juga penyanyi, Iqbal Zulkefli mengakui sering dinasihati doktor untuk segera berkahwin kerana terlalu subur.
Menurut Iqbal, fakta tersebut diperoleh hasil ujian kesuburan yang dilakukan meskipun masih belum berumah tangga.
“Sebelum perkahwinan (tidak jadi) hari itu, saya sudah jumpa doktor untuk periksa kesuburan. Alhamdulillah semua baik. Malah doktor sarankan saya berkahwin awal sebab terlalu subur.
“Sampai sekarang doktor gelakkan saya apabila kami berjumpa. Doktor risau saya menjadi stress (tertekan).
“Entahlah berkahwin pun jadi stress. Tak berkahwin stress lain pula. Apa pun tentang zuriat, terserah kepada Allah,” katanya.
Dalam pada itu, Iqbal turut memberi gambaran secara am mengenai ujian kesuburan yang dilakukan serta kos yang terpaksa dikeluarkan bagi proses tersebut.

“Kos test (ujian) kesuburan air mani lelaki RM150-RM400. Tetapi dengan doktor saya, RM50 sahaja. Doktor akan periksa kuantiti, bentuk dan pergerakan sperma (sperm motility).
“Sebelum test kita perlu puasa atau tidak boleh bersama sekurang-kurangnya tiga hari. Amat menyeksakan. Elakkan minum kopi dan tidur mesti cukup rehat.
“Doktor saya ada bagi tip untuk banyakkan kuantiti sperma. Itu rahsia tak boleh cerita di sini. Rawatan in tidak semestinya untuk orang berkahwin sahaja,” katanya lagi.
Pada masa yang sama, Iqbal yang popular menerusi single Hujan turut membidas tanggapan dan skeptikal orang ramai yang menyifatkan mengambil anak angkat hanyalah bertujuan untuk content (kandungan) semata-mata.
“Ya, ada yang fikir saya ambil anak angkat semata untuk jadikan content. Mereka tidak tahu di sebalik hari-hari bagaimana saya menjaganya.
“Bukan senang, tidak semua orang mampu. Sekarang apabila berbelanja, saya sudah lupa untuk beli barangan mewah saya sendiri.
“Lebih seronok belikan untuk Ziyad. Terima kasih sebab faham. Banyak yang terbuku dalam hati, orang hanya menilai,” ujarnya.
Terdahulu, Iqbal menerusi Instagram bertarikh 30 April memberitahu niat murninya mengambil seorang anak angkat lelaki yang diberi nama Ahmad Ziyad yang kini berusia tiga bulan. – KOSMO! ONLINE


Mahkamah: Peguam Hisyam Teh Poh Teik wakili Najib dalam rayuan akhir kes SRC
Oleh NUZULSHAM SHAMSUDDIN

26 Julai 2022, 4:09 pm
KUALA LUMPUR – Peguam senior Hisyam Teh Poh Teik dilantik sebagai peguam utama yang mewakili Datuk Seri Najib Tun Razak bagi rayuan akhir kes dana SRC International Sdn. Bhd.
Menerusi surat yang dialamatkan kepada Pejabat Timbalan Pendaftar Mahkamah Persekutuan, barisan peguam lain yang akan turut mewakili bekas Perdana Menteri itu ialah Liew Teck Huat dan Rueben Mathiaravanam.
Firma guaman Tetuan Zaid Ibrahim Suffian TH Liew & Partners (ZIST) dalam surat itu turut memaklumkan bahawa, Tan Sri Muhammad Shafee Abdullah tidak lagi mewakili Najib dalam kes rayuan akhir, yang akan didengar bulan depan.
“Kami memohon supaya mahkamah dapat merekodkan penukaran peguam cara dan peguam, sepertimana yang dinyatakan.
“Kami juga memohon mahkamah untuk menetapkan satu tarikh sebutan dan tarikh pengurusan baharu dengan segera mengikut keselesaan mahkamah, bagi membolehkan kaunsel mengemuka maklumat terkini dan mendapatkan arahan selanjutnya daripada mahkamah,” katanya.
Mengikut jadual, tarikh pengurusan kes ditetapkan pada 29 Julai ini manakala pendengaran rayuan akhir adalah pada 15 hingga 26 Ogos.

Pihak pembelaan berharap, perkara ini boleh diuruskan dengan segera bagi mendapatkan arahan yang diperlukan daripada mahkamah.
Pada 8 Disember 2021, Mahkamah Rayuan mengekalkan sabitan salah serta hukuman penjara 12 tahun dan denda RM210 juta yang dikenakan oleh Mahkamah Tinggi Kuala Lumpur ke atas Najib, selepas didapati bersalah atas tujuh pertuduhan membabitkan penyelewengan dana SRC International.
Sehari sebelum itu, mahkamah sama menolak permohonan Najib untuk memasukkan bukti dan keterangan baharu dalam rayuan kes penyelewengan dana tersebut atas alasan tiada keadaan istimewa yang membolehkan keterangan baharu itu diterima.
Pada 25 Januari lalu, Najib melalui peguamnya, Tan Sri Muhammad Shafee Abdullah dalam sepucuk surat dialamatkan kepada Setiausaha Ketua Hakim Negara memohon agar dibenarkan untuk diwakili seorang peguam Queen’s Counsel (QC) dari United Kingdom.
Pada 21 Julai lalu, Mahkamah Tinggi menolak permohonan peguam QC dari United Kingdom (UK) Jonathan Laidlaw untuk mewakili Najib.
Sebelum ini, Hisyam merupakan peguam Datuk Seri Dr Ahmad Zahid Hamidi yang berdepan 47 pertuduhan membabitkan 12 pertuduhan pecah amanah, lapan tuduhan rasuah dan 27 pertuduhan pengubahan wang haram berjumlah jutaan ringgit milik Yayasan Akalbudi. – KOSMO! ONLINE


Peminat tegar tatu mahu potong kaki untuk jadi ‘makhluk asing hitam’
Oleh KOSMO!

26 Julai 2022, 4:00 pm
PARIS – Seorang peminat tegar tatu di Perancis mahu memotong sebelah kakinya untuk merealisasikan impian bergelar ‘makhluk asing hitam’, lapor akhbar Mirror UK semalam.
Dalam usaha ke arah itu, Anthony Loffredo, 33, sudah memotong hidung, kedua-dua telinga dan dua jarinya.
Bibir atas Loffredo juga hampir dibuang sepenuhnya sehingga menyebabkan dia sukar untuk bercakap.
Loffredo juga mempunyai banyak implan pada bahagian bawah kulitnya. Badannya pula hampir sepenuhnya bertatu hitam, begitu juga bola mata lelaki itu.
Penagih pengubahsuaian badan itu juga telah membelah lidah dan melubangi bibir bawahnya.
Bercakap dalam audio siar (podcast) Club 113, Loffredi menceritakan bagaimana dia sukar mencari pekerjaan kerana penampilannya yang dianggap melampau.

Apabila ditanya sama ada dia pernah menyimpan mana-mana bahagian tubuhnya yang dipotong, dia berkata: “Telinga saya, kawan saya menyimpannya.”
Lelaki itu juga menyimpan bibirnya yang dicabut selepas beberapa pembedahan pada mulutnya.
Loffredo kerap menyiarkan imej dia mencucuk lidahnya yang bercabang kepada 1.2 juta pengikut di Instagram. Lelaki Perancis itu kini mahu memotong sebelah kakinya.
Dalam temu bual podcast baru-baru ini, dia menceritakan mahu memotong sebelah kakinya dari paras lutut ke bawah.
“Saya masih mempertimbangkannnya kerana saya mempunyai sepasang kaki yang sihat dan amputasi adalah sesuatu yang besar,” kata Loffredo. – Agensi


Pekerja India, Pakistan isi sektor perladangan
Oleh MOHD RASDAN AHMAD

26 Julai 2022, 3:59 pm
KUALA LUMPUR – Kebergantungan pekerja dari Indonesia dan Bangladesh dalam sektor perladangan boleh dikurangkan apabila terdapat permintaan pekerjaan dari India dan Pakistan.
Menteri Perusahaan Perladangan dan Komoditi, Datuk Zuraida Kamaruddin berkata, pemain industri perladangan dan komoditi di negara ini turut disarankan untuk mendapatkan tenaga kerja asing dari Pakistan dan India bagi memenuhi kekosongan jawatan sektor tersebut.
“Saya lihat dalam laporan yang telah dibentangkan oleh Menteri Sumber Manusia ada potensi pekerja dari Pakistan untuk masuk bekerja dalam bidang perladangan.
“Saya lihat angkanya meningkat dari Pakistan sebanyak 1,000 lebih dan pekerja dari India juga ada untuk sektor perladangan, saya akan minta pemain industri dalam bidang perladangan untuk cuba pasaran pekerja negara berkenaan. Jadi, kita tidak terlalu bergantung pada Indonesia dan Bangladesh,” jelasnya.
Beliau berkata demikian ketika sidang akhbar selepas majlis perasmian Ekspo dan Sidang Kemuncak Agrikomoditi Antarabangsa Malaysia 2022 (MIACES), di sini hari ini.
Terdahulu, Indonesia dilaporkan membekukan sementara penghantaran pekerjanya ke Malaysia atas dakwaan melanggar syarat dalam memorandum persefahaman pekerja domestik yang telah dimeterai antara kedua-dua negara.

Tambah Zuraida, isu gaji rendah dalam sektor perladangan sepatutnya tidak timbul kerana kadar gaji yang ditetapkan sudah mencukupi dan melebihi had gaji minimum.
“Dalam industri perladangan telah beri gaji yang terbaik, antara RM2,000 ke RM2,500. Jadi kita tiada isu mengenai gaji kerana kadar upah itu adalah yang terbaik,” jelasnya. – KOSMO! ONLINE.


Ramai lelaki tidak tahu keradangan prostat
Oleh KOSMO!

26 Julai 2022, 3:48 pm
PETALING JAYA – Ramai yang masih tidak tahu mengenai keradangan prostat atau prostatitis, berlaku akibat jangkitan kuman yang kerap melibatkan lelaki berusia muda atau pertengahan.
Pengamal perubatan, Dr. Ahmad Ramdan Zainordin berkata, malah ada juga lelaki tidak tahu kelenjar prostat selain menyamakan prostat dengan testis.
“Selain itu, ada yang tahu penyakit prostat hanya melibatkan golongan berumur lanjut sahaja.
“Mana-mana lelaki pun boleh dapat keradangan prostat atau prostatitis, cuma risiko lebih tinggi melibatkan lelaki yang aktif secara seksual kerana jangkitan kelamin boleh merebak ke kelenjar prostat jika tidak dirawat awal,” katanya pada hantaran di media sosial baru-baru ini.
Jelasnya, lelaki yang berasa sakit ketika ejakulasi adalah sesuatu yang tidak normal.
“Apatah lagi jika ia hadir dgn gejala lain seperti kekerapan buang air kecil, kencing tidak lawas, sakit belakang dan pinggang dan keluar cecair luar kebiasaan dari zakar,” katanya. – KOSMO! ONLINE


Angkat misi Black Hawk Down, Zahiril Adzim teruja jadi Leftenan Dahari
26 Julai 2022, 3:43 pm
PETALING JAYA – Aktor serba boleh, Zahiril Adzim tidak mampu menyembunyikan rasa teruja dan berbesar hati apabila menjadi sebahagian dari filem yang mengangkat sejarah ketenteraan Malaysia, Malaysian Battalion (Malbatt) menerusi naskhah berjudul Bakara.
Filem yang menyorot tragedi pertempuran di Somalia pada 1993 berkenaan menyaksikan Zahiril memikul watak sebagai Leftenan Dahari.
“Berbesar hati kerana dapat menjadi sebahagian daripada pasukan ini yang mengangkat sebuah kisah sejarah tentera Malaysia, di mana terjadinya peristiwa dan pertempuran yang menggerunkan di Somalia pada 1993,” tulisnya.
Pemilik nama lengkap, Mohd. Zahiril Adzim Mohd. Mokhtar, 38, itu kini sedang berada di Turki bagi menjalani penggambaran filem berkenaan.
Kongsi suami kepada pelakon Shera Aiyob itu lagi, peristiwa berkenaan pernah dipaparkan menerusi filem Hollywood, Black Hawk Down yang mengisahkan sepasukan tentera Amerika Syarikat terperangkap di tengah pasar Bakara, Somalia.
“Tentera AS ada yang dah kehabisan peluru, ramai yang terkorban dan mereka sudah tiada harapan untuk keluar dari situ. Akhirnya mereka diselamatkan oleh tentera United Nation (UN).

“Siapakah yang ada dalam tentera UN waktu itu? Mereka adalah tentera Malaysia yang sangat berani, Malbatt (Malaysian Battalion). Malbattlah yang berjaya membawa keluar askar AS waktu itu,” katanya.
Bagaimanapun, dalam filem lakonan Josh Hartnett tersebut, nama Malaysia cuma disebut sekali sahaja.
Justeru kata Zahiril, kini tiba giliran Malaysia sendiri menceritakan kisah sebenar yang terjadi dalam pertempuran tersebut menerusi naskhah arahan Adrian Teh berkenaan.
Perkongsian Zahiril ternyata mengundang keterujaan bukan hanya dalam kalangan peminat bahkan rakan-rakan selebriti yang lain.
Mereka tidak sabar menyaksikan kehebatan naskhah tersebut di samping kredibiliti Zahiril selaku aktor yang membawa watak sebagai seorang tentera Malbatt yang terlibat dalam peristiwa berkenaan.
“Semoga berjaya Bob (Zahiril) dan pasukan Bakara. Tak minta banyak pun, nak meremang bulu tengkuk je bila tengok kat panggung nanti,” komen aktres Nadiya Nisaa.
Selain Zahiril, Bakara turut menampilkan barisan pelakon lain antaranya Hairul Azreen, Shaheizy Sam, Nafiez Zaidi, Dafi Ismail Sabri dan Taufiq Hanafi. – KOSMO! ONLINE


Liga Super: NSFC tewaskan Terengganu FC di Paroi
Oleh AFIFI HAFIZ MOHD NOR

27 Julai 2022, 11:18 pm
SEREMBAN – Pasukan Negeri Sembilan FC (NSFC) memperoleh tiga mata selepas mengalahkan pasukan Terengganu FC 2-1 di Stadium Tuanku Abdul Rahman, Paroi di sini malam ini.
Skuad kendalian K. Devan berjaya memperolehi gol pertama melalui Yaser Armando Pinto pada minit ke-17 manakala satu gol lagi menerusi jaringan Gustavo Almeida Dos Santos pada minit ke-51.
Sementara itu, gol saguhati Terengganu FC dijaringkan ketua pasukan, Tchetche Kipri pada minit ke-19. NSFC kini kekal di tangga ketiga Liga Super dengan mata terkumpul sebanyak 23. – KOSMO! ONLINE.


Liga Super: JDT belasah Sarawak United 4-0
Oleh MUHAMAD ARDIE PUTRA SUHAIMI

27 Julai 2022, 10:40 pm
PETALING JAYA – Kelab Johor Darul Ta’zim (JDT) tidak menunjukkan sebarang ‘kecacatan’ meskipun tanpa kelibat Benjamin Mora selepas berjaya menewaskan Sarawak United 4-0 pada aksi Liga Super sebentar tadi.
Pada aksi di Stadium Negeri, Kuching itu, skuad JDT turun buat kali pertama tanpa kelibat Mora yang secara rasmi tidak lagi menjadi ketua jurulatih pasukan berkuat kusa hari ini.
Namun, situasi tersebut tidak melemahkan semangat Harimau Selatan yang gah mendominasi saingan pada babak pertama hasil ledakan Ahmad Hazwan Bakri pada minit ke-13 dan Bergson da Silva (m-20).
Bersambung pada babak kedua, skuad Kenyalang Emas berusaha untuk bangkit tetapi gagal menembusi kekebalan benteng pertahanan pasukan pelawat.
JDT terus ghairah menambah gol dan berjaya meledak jaringan ketiga menerusi rembatan Syahmi Safari pada minit ke-79 sebelum Fernando Foriesteri melengkapkan kemenangan bergaya dengan sepakan penalti pada masa kecederaan.
Keputusan tersebut menyaksikan JDT terus gah mendahului carta Liga Super dengan mengutip 32 mata selepas mengharungi 12 perlawanan.

Sementara itu, di Stadium Darul Makmur, Kuantan, skuad Sri Pahang berjaya melakar kemenangan 2-0 ke atas Selangor FC menerusi jaringan Steven Rodriguez dan Abdul Malik Mat Ariff. – KOSMO! ONLINE


KL City tamat kemarau kemenangan
Oleh MUHAMMAD HELMEE RAMLI

27 Julai 2022, 11:24 pm
KUALA LUMPUR – Kuala Lumpur (KL) City menamatkan kemarau kemenangan dalam saingan Liga Super selepas membenam Kedah Darul Aman (KDA) 2-1 pada perlawanan yang berlangsung di Stadium Bola Sepak Kuala Lumpur, Cheras hari ini.
Keputusan itu pastinya membuatkan ketua jurulatih KL, Bojan Hodak tersenyum memandangkan kali terakhir mereka mencatat kemenangan dalam saingan Liga Super adalah pada 17 Mei lalu menewaskan Sarawak United.
Pada perlawanan itu, KL yang turun sebagai tuan rumah bermula garang apabila hampir mendahului seawal minit keenam menerusi percubaan Romel Morales dan Fakrul Aiman Sidid yang sekadar menggegarkan tiang gol.
Kemudian, perlawanan dilihat lebih seimbang walaupun KL dianggap pasukan lebih berbahaya menerusi gerakan-gerakan yang dilakukan Morales dan Fakrul Aiman dalam kawasan Kedah.
Ketika perlawanan menghampiri separuh masa pertama, pemain muda Kedah, Aiman Afif Md. Afizul meletakkan pasukan Helang Merah 1-0 di depan apabila menanduk masuk hantaran lintang yang dilakukan Syazwan Zainon.
Aksi separuh masa pertama juga menyaksikan kedua-dua pasukan masing-masing membuat satu pertukaran selepas penjaga gol Kedah, Ifwat Akmal serta pemain pertahanan KL, Muhammad Mohd. Faudzi mengalami kecederaan.

Bersambung separuh masa kedua, skuad The City Boys kembali memperkemaskan permainan sebelum dianugerahkan sepakan penalti pada minit ke-54 selepas Kamal Azizi Mohamad Zabri dijatuhkan dalam kotak penalti oleh Azmeer Aris Nor Rashid.
Penyerang KL, Jordan Mintah tenang menyempurnakan sepakan penalti tersebut menewaskan penjaga gol gantian Kedah, Shahril Sa’ari bagi kembali menyamakan kedudukan 1-1.
Empat minit berselang, Kedah pula dianugerahkan sepakan penalti selepas Kamal Azizi menampan bola menggunakan tangan, namun Ngah Wanja mensia-siakan peluang tersebut apabila sepakannya sekadar menggegar palang.
Mintah terus menambah derita Kedah apabila dia meletakkan pasukannya mendahului 2-1 selepas menanduk masuk hantaran lintang yang dilakukan Morales pada minit ke-72.
Walaupun Kedah melancarkan seranga bertali arus ke arah pintu gol KL, namun kedudukan 2-1 kekal hingga tamat perlawanan, sekali gus tiga mata penuh buat pasukan tuan rumah.-KOSMO! ONLINE.


NGO tidak harus bersikap tunggu dan lihat
Oleh NUR ALWANI ZAFIRAH KHAIRUL

27 Julai 2022, 9:51 pm
KUALA LUMPUR – Pertubuhan badan bukan kerajaan (NGO) tidak seharusnya bersikap tunggu dan lihat, namun perlu lebih proaktif serta bertindak menerusi ahli-ahli bagi membantu mengurangkan sebarang cabaran yang dialami Keluarga Malaysia.
Perdana Menteri, Datuk Seri Ismail Sabri Yaakob mengharap agar semua NGO menubuhkan kumpulan atau bergabung untuk membentuk sebuah kumpulan yang lebih besar dan berpengaruh untuk tujuan tersebut.
Menurut Ismail Sabri, gabungan NGO Keluarga Malaysia dan Yayasan Generasi Malaysia digesa supaya turut memainkan peranan dengan menggemblengkan ahli-ahli menjadi ‘mata dan telinga’ kerajaan untuk memastikan kesejahteraan Keluarga Malaysia.
“Melalui penggemblengan tenaga dan usaha seperti kata pepatah Melayu ‘Muafakat Membawa Berkat’ pastinya akan membolehkan kemakmuran dan keamanan dikecapi, sekali gus mampu meningkatkan lagi Indeks Kebahagian Malaysia,” katanya ketika berucap di Majlis Makan Malam Gabungan NGO Keluarga Malaysia dan pelancaran Anugerah NGO Malaysia 2022 di sini hari ini.
Setakat hari ini, sebanyak 588 NGO telah berdaftar di bawah Gabungan NGO Keluarga Malaysia.
Pada masa sama, Ismail Sabri turut menyokong usaha penganjuran Anugerah NGO Malaysia 2022 dalam menghargai aktiviti kebajikan dan sosial yang dilakukan oleh para pemimpin NGO.

“Saya menyambut baik usaha untuk memperkenalkan anugerah ini bagi mengiktiraf kerja-kerja kebajikan dan sosial yang dilakukan NGO sepanjang tahun ini.
“Anugerah ini mendapat kerjasama Majlis Profesor Negara yang akan membuat penilaian terhadap penyertaan NGO mengikut 20 kategori yang dikenal pasti setakat inI dan kira-kira 30 sehingga 50 NGO akan diteliti serta disenarai pendekkan sebelum dimuktamadkan sebagai penerima,” ujarnya.
Tambah beliau, penglibatan semua pihak dalam memperkasakan Aspirasi Keluarga Malaysia adalah penting untuk melonjakkan tahap kehidupan Keluarga Malaysia dan seterusnya memantapkan prestasi ekonomi negara.
“Kerajaan sentiasa menyokong sebarang usaha untuk mewujudkan hubungan baik antara kerajaan dengan NGO supaya suasana aman dan harmoni dapat diwujudkan dalam kalangan masyarakat majmuk,” jelasnya. – KOSMO! ONLINE.


Pengurusan kes rayuan Isa Samad hukuman penjara, denda 8 September ini
Oleh NUZULSHAM SHAMSUDDIN

27 Julai 2022, 10:28 pm
PUTRAJAYA –  Mahkamah Rayuan di sini menetapkan 8 September ini untuk pengurusan kes rayuan bekas Pengerusi Felda Tan Sri Mohd. Isa Abdul Samad terhadap sabitan serta hukuman penjara dan denda atas sembilan pertuduhan rasuah RM3 juta berkaitan pembelian Merdeka Palace Hotel & Suites (MPHS) di Kuching, Sarawak.
Tarikh itu ditetapkan Penolong Kanan Pendaftar Mahkamah Rayuan Tan Chai Wei ketika pengurusan kes secara dalam talian hari ini.
Dalam pada itu, Timbalan Pendakwa Raya Afzainizam Abdul Aziz ketika dihubungi berkata pengurusan kes selanjutnya yang ditetapkan kerana rekod rayuan belum siap.
Terdahulu pada 3 Februari tahun lalu, Mahkamah Tinggi Kuala Lumpur telah mensabitkan Mohd. Isa, 72, hukuman penjara enam tahun bagi setiap pertuduhan menjadikan keseluruhan 54 tahun serta denda RM15.45 juta atau dipenjara 18 tahun jika gagal membayar denda berkenaan.
Bagaimanapun Mohd. Isa hanya perlu menjalani hukuman penjara enam tahun setelah Hakim Datuk Mohd. Nazlan Mohd Ghazali (kini merupakan Hakim Mahkamah Rayuan) memerintahkan kesemua hukuman penjara itu berjalan serentak.
Hukuman itu dijatuhkan selepas mahkamah mendapati pihak pembelaan gagal menimbulkan keraguan munasabah terhadap kes tersebut.

Mahkamah juga menaikkan jumlah jaminan daripada RM800,000 kepada RM1.5 juta selain tertuduh perlu melaporkan diri di balai polis berdekatan setiap 1 hari bulan sehingga rayuan selesai.
Bekas Menteri Besar Negeri Sembilan itu memfailkan notis rayuan terhadap sabitan salah serta hukuman penjara dan denda yang dikenakan terhadapnya pada 4 Februari 2021.
Mohd. Isa berdepan sembilan pertuduhan menerima rasuah berjumlah RM3,090,000 daripada Ahli Lembaga Gegasan Abadi Properties Sdn. Bhd. Ikhwan Zaidel menerusi Muhammad Zahid Md Arip, bekas pegawai khas politik Mohd. Isa, sebagai tanda terima kasih bagi membantu meluluskan pembelian hotel oleh FICSB pada harga RM160 juta. – KOSMO! ONLINE.


Jaket Aldrin dilelong AS$2.7 juta
Oleh KOSMO!

27 Julai 2022, 10:30 pm
NEW YORK – Sehelai jaket yang dipakai angkasawan Amerika Syarikat (AS), Buzz Aldrin semasa penerbangan menuju ke Bulan dengan menaiki roket Apollo 11, dijual pada harga AS$2.7 juta (RM12 juta) dalam satu lelongan di New York semalam, kata Sotheby’s.
Jaket putih dihiasi bendera AS, akronim NASA, tampalan misi Apollo 11 dan nama E. ALDRIN merupakan sebahagian daripada koleksi peribadi milik angkasawan berusia 91 tahun itu yang diputuskan untuk dijual.
“Pakaian jarang sekali kelihatan itu dibida berbilang pembeli hampir 10 minit sebelum dijual kepada seorang pembida yang melakukan bidaan menerusi telefon,” kata Sotheby’s dalam satu kenyataan.
“Selepas pertimbangan mendalam, sekarang adalah masa sesuai untuk berkongsi barangan ini bersama dunia yang mana kepada ramai orang, ia menjadi simbol detik bersejarah tetapi kepada saya, ia kekal sebagai cenderamata peribadi bagi memperingati kehidupan yang didedikasikan kepada sains dan penjelajahan,” kata Aldrin pula dalam satu kenyataan minggu lalu.
Beliau merupakan kru tunggal yang masih hidup daripada tiga angkasawan Apollo 11.
Menurut Aldrin, jaket itu adalah berasingan daripada sut angkasa lepas yang dipakai semasa berjalan di atas Bulan bersama rakan angkasawan, Neil Amstrong tetapi beliau memakainya semasa melakukan penerbangan pergi dan pulang dari Bulan.

“Saya memakai jaket ini dalam Modul Kawalan Columbia semasa perjalanan bersejarah kami ke Bulan dan pulang semula dalam misi Apollo 11,” katanya.
Sut angkasa lepas yang dipakai di Bulan oleh  Aldrin dan Armstrong merupakan sebahagian daripada koleksi Muzium Udara dan Angkasa Lepas Kebangsaan di Washington
Secara keseluruhan, lelongan di New York itu menjana perolehan AS$8.2 juta (RM36.5 juta) untuk 68 barangan terjual daripada 69 barangan yang ditawarkan termasuk bayaran AS$819,000 (RM3.6 juta) untuk sebuah pelan penerbangan. – AFP


Gelaran ratu pecut AUG milik Malaysia
Oleh MUHAMMAD ZUHAILY BADLISHAH

27 Julai 2022, 9:56 pm
UBON RATCHATHANI – Olimpian negara, Azreen Nabila Alias mengecewakan harapan tuan rumah Thailand yang mempertaruhkan atlet terbaik untuk meraih gelaran ratu pecut Sukan Universiti ASEAN (AUG) 2022.
Apa tidaknya, Olimpian negara berusia 22 tahun itu berjaya merampas gelaran tersebut untuk edisi AUG 2022 selepas mengungguli final 100 meter (m) wanita di Stadium Sisaket City sebentar tadi.
Menariknya, Azreen yang mencatat masa 11.88 saat (s), tidak keseorangan di ataa podium apabila turut ditemani seorang lagi pelari negara iaitu Nor Sarah Adi sebagai pemenang pingat perak dengan catatan masa 11.97s.
Pingat gangsa pula dimenangi pelari pecut Thailand, On-Uma Chattha dengan catatan masa 12.41s.
“Saya tak jangka saya dapat menang hari ini kerana saya tak berapa sihat dari semalam. Saya cuma nak lakukan yang terbaik dan pegang kata-kata jurulatih.
“Jujurnya saya agak gementar kerana saya pernah kalah dengan atlet Thailand itu (On-Uma) di Sukan SEA Vietnam 2021. Jadi gembiralah dapat tebus kekalahan saya,” kata Azreen yang berasal dari Terengganu.

Kali terakhir Malaysia menjuarai gelaran ratu pecut AUG menerusi Zaidatul Husniah Zulkifli sewaktu edisi 2016 di Singapura.
Sementara itu, Jonathan Nyepa gagal mempertahankan status raja pecut milik Malaysia dimenangi Muhammad Aqil Yasmin di Myanmar empat tahuh lalu apabila menamatkan aksi final 100m di tempat keempat menerusi catatan masa 10.56s.
Begitupun, kem olahraga negara tetap boleh berbangga apabila turut memenangi satu lagi pingat emas hari ini melalui atlet lontar peluru lelaki, Kamal Farhan A. Rahman selepas membuat balingan sejauh 16.47m yang merupakan rekod peribadinya.
Selain itu, Malaysia turut memenangi lima lagi pingat perak melalui Nurul Hidayah Lukman (baling tukul besi), Mohamad Amirul Arif Mohd Azri (1,500m), Teoh Kim Chyi (400m), Muhammad Firdaus Mohamad Zemi (400m) dan R. Kirthana (lompat kijang).
Satu pingat gangsa pula dimenangi pada saingan hari pertama olahraga hari ini daripada Savinder Kaur Joginder Singh dalam acara 1,500m. – KOSMO! ONLINE


JKM nafi Siti Nuramira pemegang kad OKU
Oleh KOSMO!

27 Julai 2022, 10:50 pm
PETALING JAYA – Jabatan Kebajikan Masyarkat (JKM) mengesahkan bahawa wanita kontroversi yang didakwa menghina Islam, Siti Nuramira Abdullah bukan pemegang kad Orang Kelainan Upaya (OKU).
Menurut JKM, perkara tersebut disahkan selepas membuat semakan rekod menerusi Sistem Maklumat Orang Kurang Upaya (SMOKU).
Justeru kata JKM, pihak media diminta untuk mendapatkan pengesahan daripada JKM terlebih dahulu bagi memastikan perkara yang dilaporkan adalah sahih.
“JKM berharap laporan berkenaan diperbetulkan segera oleh pihak berkaitan bagi mengelakkan salah faham dalam kalangan masyarakat terutamanya bagi menjaga sensitiviti golongan OKU,”kata JKM dalam satu kenyataan di sini hari ini.
Terdahulu, tular infografik laporan di media sosial yang mendakwa wanita tersebut di bebaskan oleh pihak Jabatan Agama Islam Wilayah Persekutuan (Jawi) kerana mempunyai kad OKU. -KOSMO! ONLINE


Kejuaraan Pencak Silat Dunia: Al Jufferi tepati ramalan
Oleh AMRAN MULUP

27 Julai 2022, 10:03 pm
MELAKA – Seperti diramalkan, bekas juara dunia tiga kali Mohd. Al Jufferi Jamari tidak berdepan tentangan sengit apabila mudah menewaskan S. Kumar dari India untuk melepasi pusingan kelayakan Kelas F Kejuaraan Pencak Silat Dunia Ke-19 di Pusat Dagangan Antarabangsa Melaka (MITC), Ayer Keroh hari ini.
Kejayaan tersebut memastikan pemenang empat pingat emas Sukan SEA itu berdepan seteru utama, Alvin T. Campos dari Filipina pada pusingan seterusnya esok.
Dalam aksi serentak di Arena 2, Campos mara berdepan Mohd. Al Jufferi selepas beliau dengan mudah mengetepikan saingan, Rex Burema dari Belanda, 45-20.
Dalam aksi di Arena 1, pesilat negara mudah menewaskan Kumar dengan keputusan 41-16.
“Syukur alhamdulillah saya tidak berdepan tugas getir berdepan pesilat dari India. Dia pesilat baharu yang diketengahkan dan saya tidak banyak tahu kekuatannya tetapi saya tidak pandang rendah dia,” kata Mohd. Al Jufferi kepada pemberita selepas tamat pertarungan.
Mengenai pertembungan dengan Campos, Mohd. Al Jufferi berkata, lawannya itu sudah biasa ditemui dalam beberapa kejuaraan sebelum ini.

Menurutnya, pertemuan dengan pesilat itu tidak mungkin sama seperti dahulu, apatah lagi sejak pandemik Covid-19 Campos pastinya sudah banyak berubah terutama daripada segi fizikal dan taktikal.
“Saya ada strategi berdepan dengan Campos, insya-Allah saya yakin untuk menewaskan dia walaupun saya masih berasa sakit di bahu kanan akibat kecederaan di separuh akhir Sukan SEA Hanoi, Mei lalu,” ujarnya.
Terdahulu, beberapa pesilat negara cemerlang dalam kategori solo kreatif lelaki menerusi Mohd. Shukrillah Badrilah dan Lukman Laji yang mara ke pusingan seterusnya.
Bagaimanapun trio wanita negara, Merrywati Manuil, Fatin Ardani Zamri dan Siti Khairinnisa Hail terpaksa akur dengan kehebatan pasukan dari Indonesia. – KOSMO! ONLINE.


Pihak berkuasa Mexico rampas kokain 1.6 tan
Oleh KOSMO!

27 Julai 2022, 10:00 pm
BANDAR RAYA MEXICO – Pihak berkuasa Bandar Raya Mexico menyatakan bahawa mereka merampas 1.6 tan kokain yang dipercayai berasal dari Colombia kelmarin dan menyifatkannya sebagai penemuan dadah terbesar di ibu kota Mexico.
Polis menemui dadah itu disembunyikan di dalam beberapa kompartmen di dalam dua buah treler di sebuah lebuh raya, pinggir kota raya berkenaan, kata ketua keselamatan Bandar Raya Mexico, Omar Garcia Harfuch.
“Rampasan ini adalah yang terbesar di Bandar Raya Mexico,” katanya kepada pemberita.
Menurut siasatan awal, kargo tersebut tiba melalui jalan laut dari Colombia ke pelabuhan Mexico, Puerto Escondido yang menghadap Lautan Pasifik.
“Sesetengah kokain itu dipercayai untuk diagihkan di ibu negara Mexico, manakala sebahagian yang lain bagi pasaran Amerika Syarikat.
“Susulan rampasan itu, seramai empat suspek geng penjenayah turut diberkas,” kata Garcia Harfuch.

Menurutnya, rampasan itu dibuat semasa operasi besar-besaran kedua yang menyasarkan kartel dadah di Bandar Raya Mexico bulan ini.
Dua minggu lalu, polis menangkap seramai 14 suspek dan sejumlah senjata api serta dadah di selatan kota raya itu.
Kebanyakan mereka yang ditahan disyaki menjadi anggota kartel dadah Sinaloa. – AFP


Feichtenbeiner percaya misi getir menanti Selangor FC di Kuantan
Oleh MOHD. FITRIE MUHAMAD

27 Julai 2022, 8:20 pm
KEMAMPUAN Selangor ketika beraksi di gelanggang lawan sekali lagi bakal diuji apabila turun pada aksi Liga Super menentang Sri Pahang di Stadium Darul Makmur, Kuantan malam ini.
Berdasarkan lima aksi awal Liga Super di gelanggang lawan, Red Giants seakan-akan masih dihimpit masalah prestasi apabila tewas tiga kali termasuk dibelasah Johor Darul Ta’zim (JDT), 24 Jun lalu dan tunduk 2-0 kepada Melaka United (5 Julai).
Bagaimanapun, jika penilaian secara menyeluruh dibuat, pengendalinya, Michael Feichtenbeiner mula mendapat ramuan sebenar apabila mencatatkan rekod tanpa kalah dalam empat aksi terakhir termasuk menewaskan Sabah 2-0 pada suku akhir Piala FA, Sabtu lalu.
Kejayaan layak ke separuh akhir Piala FA pastinya menjadi modal buat Feichtenbeiner untuk cuba mengekalkan momentum, sekali gus merealisasikan misi memperbaiki kedudukan pada carta Liga Super.
“Ia akan menjadi perlawanan yang sukar buat kami dan kami perlu tangguhkan sebentar hasrat untuk meraikan kejayaan pada Piala FA. Kami akan kembali fokus dan melakukan persiapan sebaik mungkin untuk hadapi perlawanan dengan Sri Pahang.
“Selangor memerlukan mata untuk naik ke kedudukan lebih baik dalam carta liga. Walaupun sukar, kami hanya mahukan aksi terbaik pada perlawanan kali ini,” katanya.

Sementara itu, pengendali Sri Pahang, Dollah Salleh lebih berminat untuk menumpukan kepada usaha meningkatkan kecergasan pemain selepas kelemahan itu menghukum pasukan ketika tersingkir daripada Piala FA.
“Selepas ambil alih pasukan, saya memang sudah agak (masalah kecergasan) dan benda itu terbukti pada saingan Piala FA. Saya percaya kalau pemain lebih cergas, kita mampu bangkit semula.
“Walaupun tidak ada penyingkiran, tidak bermakna kami boleh ambil sikap sambil lewa kerana paling penting kebangkitan dalam Liga Super akan dibawa ke Piala Malaysia. Apa yang penting pemain tidak boleh berputus asa,” katanya.


Lelaki ugut bunuh ibu kerana dilarang guna motosikal
Oleh OTHMAN YAHAYA

27 Julai 2022, 9:45 pm
SUNGAI PETANI – Berang dilarang menggunakan motosikal, seorang lelaki sanggup mengugut untuk membunuh ibu dan tiga adiknya dalam kejadian di sebuah rumah di Bandar Perdana di sini pada petang ini.
Dalam kejadian pada pukul 2 petang itu, suspek berusia 20 tahun turut memegang sebilah pisau sehingga menakutkan ibunya yang berusia 40 tahun.
Suspek dikatakan mengamuk selepas ibunya tidak membenarkan dia menggunakan motosikal jenis Honda C70.
Ketua Polis Daerah Kuala Muda, Asisten Komisioner Zaidy Che Hassan berkata, suspek yang merupakan pekerja kilang sebelum itu keluar dari rumah selama tiga hari dengan menggunakan motosikal milik ibunya itu tanpa kebenaran.
“Suspek pulang ke rumah pada tengah hari tadi dan mengamuk selepas dimarahi ibunya serta tidak lagi dibenarkan menggunakan motosikal itu.
“Lelaki itu kemudian mengugut untuk membunuh ibu dan tiga adiknya sambil memegang sebilah pisau sebelum ibunya menghubungi polis,” katanya di sini hari ini.

Kata Zaidy, bertindak atas laporan itu, sebuah kereta peronda yang sedang melakukan tugasan di kawasan berkenaan dikerahkan ke rumah itu dan dua anggota kemudian menahan suspek.
“Semakan rekod mendapati lelaki itu tidak mempunyai sebarang kesalahan jenayah lampau tetapi didapati positif dadah jenis methamphetamin,” ujarnya.
Tambahnya, pihaknya sedang menyiapkan dokumen untuk permohonan reman ke atas suspek bagi membantu siasatan di bawah Seksyen 506 Kanun Keseksaan kerana melakukan ugutan jenayah. – KOSMO! ONLINE.


Giliran Yong Qi ‘gegar’ kolam renang
Oleh MUHAMMAD ZUHAILY BADLISHAH

27 Julai 2022, 7:48 pm
BON RATCHATHANI – Perenang negara, Ong Yong Qi menyelamatkan maruah skuad renang negara apabila menghadiahkan pingat emas tunggal pada saingan hari kedua acara renang Sukan Universiti ASEAN (AUG) 2022 di Thailand.
Atlet berusia 20 tahun itu mengungguli acara 200 meter (m) kuak kupu-kupu dengan catatan masa dua minit 18.45 saat (s) pada aksi final yang berlangsung di Kampus Ban Yang Noi hari ini.
Penuntut dari Universiti Sunway itu berjaya menewaskan perenang Indonesia, Adinda Kirana yang memenangi pingat perak dan atlet Thailand, Subhaamorn Panthira di tempat ketiga.
Ia merupakan emas kedua buat kem negara pada saingan AUG 2022 selepas Low Zheng Yong memenangi acara 400m gaya bebas lelaki semalam.
“Saya sangat gembira kerana dapat sumbangkan emas buat kontinjen negara hari ini. Walaupun masa dalam aksi final tidak begitu baik tetapi ia sudah cukup untuk saya meraih tempat pertama.
“Aksi di AUG ini adalah sebahagian persiapan saya untuk mewakili negara pada Sukan SEA Kemboja tahun depan,” kata atlet kelahiran Johor itu.

Kejayaan itu sememangnya mengubati duka kem renang apabila menyaksikan enam lagi wakil negara gagal bergelar juara di pentas final hari ini.
Zheng Yong yang muncul juara semalam, terpaksa akur menamatkan aksi final 200m kuak kupu-kupu pada kedudukan ketiga, di belakang Wongcharoen Navaphat (Thailand) dan Joe Kurniawan (Indonesia).
Welson Sim dan Terence Ng juga mengalami nasib sama apabila terpaksa akur dengan kehebatan Kurniawan untuk meraih pingat perak serta gangsa bagi acara 200m gaya bebas lelaki.
Baki dua lagi pingat perak dimenangi oleh kontinjen negara hari ini diperoleh menerusi kejayaan kuartet 4x100m gaya bebas berganti-ganti lelaki serta wanita. – KOSMO! ONLINE


Lelaki dakwa pandu trak curi ke stesen angkasa atas arahan Joe Biden
Oleh KOSMO!

27 Julai 2022, 8:00 pm
WASHINGTON – Seorang lelaki di Florida, Amerika Syarikat (AS) ditahan selepas memandu kenderaan curi ke sebuah pangkalan angkasa, lapor akhbar New York Post semalam.
Malah, dia mendakwa dihantar ke lokasi berkenaan atas arahan Presiden Joe Biden untuk memberi amaran kepada pegawai-pegawai mengenai perang makhluk asing, kata pihak berkuasa.
Corey Johnson, 29, dikatakan mencuri trak Ford F-150 dan memandunya ke Pangkalan Tentera Angkasa Patrick di daerah Brevard County pada Jumaat lalu, lapor saluran televisyen WESH-2.
Semasa cuba memasuki pangkalan itu, dia mendakwa dirinya sedang dalam misi atas arahan Biden untuk memberi amaran kepada pegawai-pegawai mengenai makhluk asing yang berperang dengan naga Cina, kata pihak berkuasa.
Johnson memberitahu pihak berkuasa bahawa dia mendengar Biden memberikan arahan tersebut dalam fikirannya.
Johnson ditangkap dan didakwa atas tuduhan mencuri kenderaan bermotor, manakala ikat jaminnya ditetapkan sebanyak AS$3,000 (RM13,383), lapor WESH-2. – Agensi